Arrozaren ekoizpen integraturako baldintza berriak ezarri ditu Andaluziak | Consumer\nArrozaren ekoizpen integraturako baldintza berriak ezarri ditu Andaluziak\nAraudi berriarekin, ereiteko, lurra prestatzeko edo ongarritzeko baldintza agronomikoak eguneratu dira.\nAndaluziako Juntak Arrozaren Ekoizpen Integratuari buruzko berariazko araudi berria argitaratu du. Araudi horrek eskakizun berriak ezartzen ditu segurtasunari, laneko higieneari, langileen prestakuntzari, produktu fitosanitarioen eta ongarrien biltegiak bete behar dituen baldintzei eta horiek aplikatzeko behar diren makinak berrikusteko araudiari dagokienez. Batzordeak nabarmendu zuen araudi berri hau azken urteotan jarduera honi buruz sortu diren baldintza, aurrerapen tekniko eta ezagutza berrietara egokitzen dela.\nAraudi berriarekin, gainera, ereiteko, lurra prestatzeko edo ongarritzeko baldintza agronomikoak eguneratu dira, baita “arroz-laborantza jasangarria eta ekonomikoki bideragarria lortzeko” jarduera guztiak ere.\nEra berean, aldatu egin da laborean izurriteen kontrol integraturako teknikak aplikatzeko araudia, kontrol guneetan laginketa metodoen bidez, izurri bakoitzerako arriskuaren zenbatespena eta beharrezkoak diren kontrol neurriak. Horrela, ekoizpen integratuko nekazariek aurrea hartzen diote Europak produktu fitosanitarioak modu iraunkorrean erabiltzeko eskatzen dituen baldintza berriak betetzeari.\nEkoizpen integratua kalitate goreneko nekazaritza-produktuak lortzeko sistema bat da, ingurumena errespetatzen duten tekniken bidez eta ustiategien bideragarritasunari eutsiz. Andaluziako arroz-laborantzako ekoizpen integratuaren emaitza onaren froga da gaur egun arroz-laborearen azaleraren %100 arau horren pean egiten dela, eta 2011n 37.000 hektarea arroz baino gehiago egon zirela ekoizpen integratuan.\narroz ereintza laborantza ongarritze producción integrada-eu


lau bakarrik Crypto trukeak Hego Koreako erregulatzaile eskakizunei obeditu - blockchain News\nbukaeran Urtarrila, zen buruz debekua ofiziala ezaguna da horren Hego Koreako agintariek anonimoak cryptocurrencies transakzio, sartu zen indarrean urtarrilaren 30. Financial Services Hego Korea Batzordeko baldintzak betez (FSC), Sei banku konpromisoa hartu dute azpiegitura bat ezartzeko benetako izenekin kontuak sortzeko. Hala, horrexegatik da geroago, bankuak ez dira beharrezkoak zerbitzu berriak eskaintzeko cryptocurrency trukeak bezeroei.\n“dibisak bat esleitzen kontu berriak sortzea borondatezko banku erabaki bat da,” banku industria ofizial bat esan Yonhap of the South Korean edizioa. He azaltzen: “Hori betebeharrak lege dirua zuritzea saihesteko behar Banks egiaztatzen dira soilik barne prozedura arabera: bezero berrespena crypto truke-tik, sistemaren egonkortasunari, erabiltzaileen informazioa eta betetzea babesteko anti-dirua zuritzea arauak batera.”\nlehenago aipatu sei ertzean Of, bakarrik hiru – Shinhan Bank, Nonghyup Bank eta Bank Industrial Korea – kontuak ematen Crypto trukeak bezeroei. Eta bakarrik lau 25 Hego Korean dibisak trukeak kontuak anonimoak aldatu benetako izenekin kontuetara. Horrela, legegintza-behar berriak dagozkie Bithumb, Upbit, Coinone eta Korbit.\nAsia Ekonomia arabera, Shinhan Bank, horrek balio Bithumb, halaber, aldi baterako kanpoan utzi benetako izenekin kontuak sortzeko prozesu batetik trukatzea erabaki. bankuan ordezkariak azaldu neurri hori, izan ere, lotuta eraman zuten “trukatzea bada markatzen Poliziak” Iaz lapurreta kasuan.\ntrukeak txiki eta ertainen korporatiboa kontuak ematen duten, baizik direnak birtual baino, beste baldintzak arautzeko. Yonhap Argitalpenaren arabera, orain, kontuak korporatiboaren erabilera emandako trukeak guztiz beren betebeharrak dirua zuritzea saihesteko onar ditzake onartzen da, bezeroen identifikazio baieztatzeko baita. Gainera, izango dute egingo zaie “sakon txekeak banku eta finantza-agintariek.” Hala, trukeak asko ez zuen kontu berrien berrespena jaso eta Yonhap erreportariak esan transakzio eseki zuten egoera ez bada aldatzen. Koreako Blockchain Association arabera, buruz 787,600 bezeroei trukeak, hala nola zerbitzuak erabili, zeinen aktibo daude gaur egun Limbo.\nHego Korea Financ ...\naurreko Post:Coinbase Segwit azken probak hasten\nNext Post:Not meatzariak guztiak kostu murrizketa bitcoin iraun egingo\nMaiatza 11, 2018 tan 6:41 AM


Atxilotu bat Barakaldon ostalaritzako lokala ikuskatzea eragozteagatik - Deia\n1.200 euroko isuna jasoko du\nAtxilotu bat Barakaldon ostalaritzako lokala ikuskatzea eragozteagatik\ndeia.eus 25.08.2020 | 15:32\nBARAKALDO. Barakaldoko Udaltzaingoak emakume bat atxilotu du ostalaritzako lokal bat ikuskatzea eragozteagatik. Udaleko Herritarren Segurtasuna eta Babes Zibila Arlotik adierazi dutenez, covid-19aren kutsatzeak gora egin izanaren karietara joan den abuztuaren 19an Eusko Jaurlaritzako Osasun Sailak dekretuz emandako azken neurrien kontrol prozeduraren barruan dago sartuta jarduketa.\nLarunbatetik iganderako goizaldean suertatu zen gertakaria, ostalaritza lokaletarako onartutako irekitze-ordutegitik kanpo. Zehazki, 03:30ak inguruan ohartu zen tokiko Polizia lokalaren barruan musika entzuten zela, ozen. Kanpotik egiaztatu zuten agenteek lokal barruan hainbat lagun zegoela edari alkoholdunak edaten eta erretzen, eta haietako hainbatek ez zuela musukoa jantzita.\nHala ere, lokaleko arduradunek ez zioten jaramonik egin bertan zirenak identifikatu eta jarduera bertan behera uztarazteko Tokiko Poliziak lokal barrura sartzen utz ziezaien egindako eskariari. Hori ikusita, lokalaren baterako arduraduna atxilotu zuten, oldartu egin baitzitzaien instrukzio-eginkizuna egiten ez uzteko, eta lokalean ziren beste 7 lagunak identifikatu zituen, haietako bat ezkutatzen ahalegindu bazen ere.\nHerritarren Segurtasun Arloko Ängel Madrazok deitoratu egin du gertatutakoa. Hala ere, ostalari gehienen orain arteko jokaera egokia izan dela eta "gertakari hori ez dela gainontzeko ostalari barakaldarren jokaeraren adibide" gogorarazi du, "behar bezala ari baitira betetzen ezarritako neurri guztiak".\nIldo beretik, Madrazok adierazi du 1.200 eurotik gorako isuna jasoko duela lokal arau-hausleak, Tokiko Poliziaren ikuskaritza-eginkizuna oztopatzeagatik, eta kopuru horri Eusko Jaurlaritzaren agindua ez betetzeagatiko ezarriko zaiona gehitu beharko zaiola .\nMUSUKOA EZ JANZTEAGATIKO ETA BOTELLOIA EGITEAGATIKO ISUNAK\nBide batez, Ángel Madrazok esan du asteburuko antolamenduan beste akta bat egin behar izan dutela ostalaritza lokal batean ordutegia bete ez dutelako, eta beste 35 akta ere, botelloia egiteagatik, eta 53 gehiago, berriz, musukoa ez janzteagatik .\nBestalde, berretsi du, abuztuan 284 zehapen-proposamen egin direla musukoa ez janzteagatik edo behar bezala ez jartzeagatik; horiek, ordea, Eusko Jaurlaritzak tramitatuko ditu.\n"Guztion erantzukizuna da herritar barakaldarren artean birusaren kutsadura geraraztea. Hori dela eta, erantzukizun kolektibo eta indibidualerako deia egin nahi dut osasun arauak, jende arteko distantzia eta higiene-neurriak bete daitezen eta jende pilaketak saihesten ahalegindu gaitezen", esan du Madrazok.\nHaur-parkeen garbiketa eta desinfekzioa indartu du Donostiak.


Martin Aranburu: «Katalunian gehiengoak Espainia utzi eta bide propioa egitea nahi du»\n05 azaroa, 2012 Elkarrizketa 767\nMartin Aranburuk (Urretxu, 1974) zientzia politikoak ikasi zituen EHUn. Eusko Alkartasuna alderdiko Gazte Abertzaleak taldean egin zituen politikan lehenengo urratsak. Alderdi beraren ordezkari gisa Eusko Legebiltzarreko kide izan zen 2001. urtean hasitako legealdian, eta Eusko Jaurlaritzako Hezkuntza sailean lan egin zuen 2005etik 2008ra bitartean.\nEuskal politikagintzaren lehenengo lerroa utzi, eta gai pertsonalak tarteko, Bartzelonara (Herrialde Katalanak) joan zen. Egun, Convergencia Democratica de Catalunya (CDC) alderdiari lotutako CatDem fundazioan egiten du lan.\nZein egoera bizi dute gaur egun herritarrek Katalunian?\nHitz bakarrarekin azal daiteke: nekea. Egun, Espainiarekiko sekulako nekea dute katalanek. Nekatuta daude arlo sozialean, politikoan eta ekonomikoan. Maila sozialean espainiarrek ez dituzte katalanak gustuko, eta asko dira horren adibideak. Ekonomikoki, krisiaren eragina bortitza izan da Katalunian, eta kutxan dirurik ez zegoenez, murrizketak egin behar izan dituzte. Kudeaketa txarra egin dutela egotzi dakieke, baina badago datu bat Espainiako gobernuak 2008ra arte publiko egin ez duena. Zenbat jasotzen du estatuak Kataluniatik? 16.000 milioi euro urtean, 44 milioi eguneko. Hemen, Euskal Herrian ez bezala, ez dugu bertako zergak biltzeko eskuduntzarik.\nPolitikoki nondik dator nekea?\nHasiera garbia 2006an gertatutakoan kokatu daiteke. Urrats guztiak eman eta gero, Espainiako Auzitegi Konstituzionalak muzin egin zion Katalunian onartutako autogobernu berriari. Auzitegiak erabakitzeko eskubidea nork duen argi eta garbi utzi nahi izan zuen. Kolpe gogorra jo zioten Kataluniako indar abertzaleek historikoki izan duen estrategia itun zaleari; zauri mortala izan zen. Ekonomikoki kaltetuta sentitzen dira katalanak. Espainiari itun fiskal berria proposatu zioten –Hego Euskal Herriko lurraldeek duten kontzertuaren antzekoa–, eta jasotako ezetzak Madrilen adostasunerako borondaterik ez dagoela agerian utzi zuen. Egoera hori ikusita, Katalunian gehiengoak Espainia utzi eta bide propioa egitea nahi du.\nIndependentziaren eskakizuna lehen lerrora ekarri du CiUk, eta diskurtso berri horrekin aurkeztuko da hilaren 25eko hauteskundeetara.\nAlderdi politikoek hauteskundeak irabazi nahi dituzte. Beraz, ezin diote gizarteak dioenari entzungor egin. Egun, gizarte katalanak itunak alde batera utzi nahi baditu, nola egingo du CiUk Madrilekin paktuak egiten jarraitzeko apustua? Ezinezkoa da. Hori da, nire ustez, PSCren akats politiko handiena. Kataluniako sozialistek ez dute gizarteak egin duen eboluzioa onartu nahi. Hemen beste inon gertatuko ez den fenomeno politikoa gertatuko da datozen hauteskundeetan: murrizketen erantzule den alderdiak ez die soilik aurreko emaitzei eutsiko, hobetu egingo ditu.\nGizartearen eskaerari erantzuteaz gain, ba al dago faktore gehiago CiUren aldaketan eragin duenik?\nCDC gobernatzen dutenak nortzuk diren ikusita, belaunaldi aldaketa egon dela esan daiteke. Uniok alderdiak bere txikitasunean ez dauka CDCren estrategia politikoan eraginik. Pujolen garaian gazte zirenak dira, eta diskurtso abertzalea oso barneratuta dute. Beste faktorea enpresarien babesa da. Arrazoi ekonomikoak tarteko, historikoki CiUri sostengua eman dioten enpresari zati handi bat independentziaren alde dago.\nBadira, halere, egoera ekonomikoak gogo independentista indartu duela diotenik.\nBai, zalantzarik gabe. Mugimendu abertzale guztiak hainbat arrazoien batura dira. Eskoziako edo Quebec-eko aldarrikapenak ez dira nortasun aldarriak soilik; arrazoi ekonomikoak ere badaude. Euskal Herrian ez al dugu independentziarekin hobeto biziko ginatekeela esaten?\nInkestak bat datoz indar abertzaleek hauteskundeak irabaziko dituztela esaterakoan. CiUk, agindu bezala, erreferendumerako bidea irekiko al du?\nBai, dudarik gabe. Hurrengo legealdian galdeketa egingo dela dioen mozioa onartu zuten indar abertzaleek eta Iniciativa per Catalunya alderdiak legebiltzarrean. Artur Mas lehendakariak esan du, Espainiaren baimenarekin edo gabe, galdeketa egingo duela. Konpromisoa garbia da. Nazioartean zilegitasuna irabazteko ezinbestekoa izango da erreferenduma. Katalanen gehiengo zabal batek emango dio benetako zilegitasun demokratikoa Kataluniaren gogoari. Kataluniak Europaren aurrean bi bermerekin aurkeztu nahi du bere burua: hauteskundeetan lortutako gehiengo zabalarekin eta independentziaren alde irabazitako erreferendumarekin.\nNola uste duzu erreakzionatuko duela Espainiar estatuak?\nEspainiak gogor egingo du kontra, Espainiako barne produktu gordinaren %18,6 Kataluniak sortzen baitu. Aberastasun asko galduko luke estatuak, arrazoi politikoetatik haratago, arrazoi ekonomiko indartsua ere badago tartean. Ez dut uste esku-hartze militarrik egongo denik, baina Espainiak legearekin lotutako baliabide guztiak erabiliko ditu independentzia prozesuak puskatzeko; konstituzioaren 155. artikulua erabilita autonomia ezeztatzea barne. Gizartean beldurra zabaltzeko diskurtsoak ere baliatuko ditu. Itun politikoa ideala litzateke, baina ez dut uste Madrilen sezesio prozesurik negoziatzeko prest agertuko direnik.\nTestuinguru horretan zein izango da orduan bidea?\nGatazka juridikoa sortzea, legebiltzar demokratikoen arteko gatazka, hain zuzen ere. Katalunian, hurrengo legealdian legebiltzarrak aldebakarreko deklarazioa egiten duenean, Europan konpondu beharreko gatazka juridikoa sortuko delakoan nago.\nEuropar Batasunak esku hartuko duela uste al duzu?\nBai, baldin eta legebiltzarraren erabaki demokratikoa –babesa %75tik gorakoa izan daiteke– eta erreferendum bidez katalanen gehiengo handi batek onartzen badu.\nEzin al diote europar legeriari heldu Kataluniako independentziaren aldeko erabakia alboratzeko?\nMomentu honetan erantzun horren bila ari gara hainbat txosten eta ikerketa aztertzen. Kataluniako eta atzerriko zenbait adituri txostenak eskatu dizkiegu. Europar legeriak ez du kide den estatu baten sezesio prozesurik aurreikusten. Lisboako Tratatuak berak ez ditu aurrez ikusten egoera horretan aplikatu beharreko mekanismoak. Ez dago garbi Katalunia independizatuz gero, Europar Batasunetik eta eurotik kanpo geratuko ote den. Nazioartean babesak lortzea garrantzitsua da. Aitzitik, Kataluniaren kasuan garbi ulertu behar da atzora arte hain neurtuak ziren CiUkoak ez direla bat batean erotu, eta ez dute ondo aztertuta ez dauden urratsik emango. Legebiltzarrean alde bakarreko deklarazioa bultzatzen bada, nazioartearen erantzuna zein izango den aldez aurretik jakingo dute.\nAntzekotasunak ala ezberdintasunak dira gehiago Kataluniaren eta Euskal Herriaren artean?\nDesberdintasunak gehiago dira. Biek dituzte subiranotasun gatazkak eta biek nahi dute Europako kide izan. Aldeak sakonagoak dira, ordea. Euskal Herriak indarkeria guztiz gainditzeko prozesua egin behar du lehendabizi. Abertzaleen arteko elkarlana zailagoa ikusten dut euskaldunen artean. Lurraldetasunean ere aldea dago, Euskal Herriak ez baitu Nafarroarik gabeko biderik egingo. Abertzaletasun bera desberdina dela esango nuke: euskalduna nortasunean errotuago dago, katalana kulturan eta ekonomian.\n« Fusilatuak gogoan\nItsasondo lauan »


“Elkabusa” Elkar Hezi ikastetxera elkarrekin eta oinez joateko esperientzia berria hasi da gaur — Oñatiko udala\n“Elkabusa” Elkar Hezi ikastetxera elkarrekin eta oinez joateko esperientzia berria hasi da gaur\n“Eskolako bidea” proiektuaren baitan antolatu den ekimena, gaur, bihar eta etzi burutuko da\nEskola bidea proiektu hezitzailearen ikasturteko azken fasea da Elkar Hezin gaur abiatu dutena. Esperientzia pilotu moduan, ikastetxera oinez eta lagun artean joateko ekimena gauzatzen ari dira. Aurrez, maiatzean zehar, Urgain eta Txantiku ikastolan antzerako ekintzak egin zituzten.\nIkastetxe bakoitzak bere erara moldatu du eskolara elkarrekin joateko egitasmoa. Urgain-Errekalden urteak daramatzate Eskola trena deritzoten ekintza gauzatzen eta bi astetan zehar egunero egin zuten. Txantxiku ikastolan, proba moduan, maiatzeko lau eguaztenetan burutu zuten. Elkar Hezin berriz, gaur, bihar eta etzi egingo dute. Horretarako, ikasleek, bizitokiaren arabera, topaleku ezberdinak izaten dituzte eta eskolarainoko bidea elkarrekin eta oinez egingo dute. Horrela, oinarria berdina izanik ere, aldagai txikiekin probatutako esperientzien balorazioa egingo dute ikastetxeek, Udalak eta eskola bidea egitasmoa dinamizatzen ari den enpresak. Balorazio horren arabera zehaztuko dute datorren ikasturteko ekintzen plangintza.\nEskola bidea egitasmoa aurten abiarazi da gurean. Lehen urrats gisa, ikastetxeetara joateko ibilbide nagusien bide segurtasuna aztertu zen. Udalak hartarako kontratatu zuen aholkularitza enpresak oinarrizko azterketa teknikoa osatu zuen eta Udaltzaingoarekin kontrastatu zuen, gune edo egoera arriskutsuak nola konpondu eztabaidatuz. Aldi berean, guraso, irakasle eta ikasleen ekarpenak jaso ziren egoeraren diagnostiko komunitarioa eginez.\nDiagnostikoa ikastetxeen esku jarri zen eta horren arabera gauzatu dira, maiatza eta ekaina arteko ekintza konkretuak.\nHile honen amaieran edo uztaila hasieran egingo da eskola bidea egitasmoaren balorazioa eta 2015-2016 ikasturterako ekintzak zehaztuko dira.


urte amaiera….(2017) – TTiKLiK!\nHasiera/kolaborazioak/Itxaro Mendizabal Amundarain/urte amaiera….(2017)\n1.963 4 minutes read\nAgurtzera goazen urte hau hasi zenean jarri nuen helburu bakarra bizitzako erritmoa jaistea izan zen. Nekatuta bukatu nuen 2016a eta nire buruari arreta gehiago jartzeko aukera bezala ikusi nuen urte berria. Eta orain hemen nago, nire barruan erabateko eraldaketa sortu duen urte gogor bezain zoragarri hau agurtzeko penaz…\nBarruko beldurrei aurre egiteko urtea izan da, ate asko ixtekoa. Amets asko aurrera ateratzekoa. 40 urte bete ditudan urte honek nik eskatu baino aukera gehiago jarri dizkit mahai gainean.. eta nik aukerak erronkak bihurtu eta forma ematen jakin dut.\nOTSAILA – UrHanditan\nOtsaila Ur Handitan murgiltzeko aukerarekin iritsi zen. 20 urte luzez nirekin izan dudan gaixotasun larri bati buruz hitz egiteko aukera eman zidaten. Gaixotasun honek pertsona bakarrari eragiten ez dionez eta ingurukoei egiten dien kaltea ere nabarmena denez, erronka ez zen hitz egitea izan; itxi gabe zeuden ateak ixtea eta gaiaz hitz egin ahal izatea izan zen zailena. Benetan eskertuta nago aukera hau izan dudalako. Zauriak berriro ireki diren arren, oraingoan mimoz eta pazientzias itxi ahal izan ditut (ditugu?).\nMamuez hitz egin nuen orduan ➡ […] Ate hau ondo ixtea kostatuko zaigu, mamuak eta nik, biok batera itxiko dugu. Indarrak batuz eta poliki-poliki barruak askatuz. […]\nEta alabak esan zuen bezala ➡ HAINBESTE SAGAR JATEA EZ DA ONA…. 🍏🍏🍏\nMARTXOA – Olatuaren Ostean\nMartxoaren 29an saio guztien laburpentxo bat egin nahi zutela esan zidatenean, berehala animatu nintzen. Programari, ekipoari, ‘zor’ nion. Niretzako balio izan duen guztia eta gero, baneukan zerbait gehiago emateko beharra. Irakurri ➡ 🌊🌊 “Olatuaren ostean”\nAPIRILA – Trenak eta Gailurra\nApirila beste ezusteko erronka batekin etorri zen. Erronka horren berri izan aurretik TRENEI buruz idatzi nuen…\n[…] Tren horren barruan noa oraindik eta ez nago ziur amaieran zer topatuko dudan, etorriko dena ez dakit zer eta nolakoa izango den, baina une honetan pozik eta lasai sentitzen naiz. Ez bait da garrantzitsua helmugan dagoena, bidaia bera baizik. 🚆 osorik irakurri […]\nApirilaren 29an, GAILURRA PROGRAMA grabatu genuen. Esperientzia honek ere ondo mugitu zizkidan barruak eta hau da idatzi nuena:\n➡ Haur baten etorkizuna nola zapuztu\n➡ PROGRAMA IKUSTEKO: https://www.ttiklik.com/eu/blog/2017/05/19/uretatik-gailurrera/\nMAIATZA – blogari berria Berrian\nMaiatza beste aukera zoragarri batekin hasi zen. Berriako blogari bezala hasteko aukera eman zidaten, eta poliki-poliki txoko hau nere ‘konfesionarioa‘ bihurtu da…\n(…) Tamalez, ezagutzen ditut, mundu honetan hilda dauden pertsonak, bizia, behar baino lehen amaitu dutenak, ez dutenak eguna argitzearekin gozatzen, eta hori benetako heriotza baino krudelagoa dela iruditzen zait. (…) ➡ OSORIK IRAKURRI: egunero argitzen duelako…\n(…) Kontziente naiz pertsona askok ez dutela izaten nik izan dudan aukera hau. Bizitako minak kaleratu ditut, motxila hustuz eta inoiz baino arinago eta LASAIAGO sentituz. Bide honetan balio handiko jendearekin egin dut topo eta hustutako motxila hori beraien energiaz bete dut. Zer gehiago eska dezaket? (…) ➡ OSORIK IRAKURRI: Muturretik muturrera\nEKAINA – sutara!\n(…) Sutara bota behar ditugu urtean zehar barruak jan dizkiguten beldurrak; sutara baita ere haserreak,liskarrak; sutara pentsamendu negatiboak; sutara motxila pisutsuak; sutara gaixotasunak; eta sutara minak. Sutara injustiziak eta sutara mamuak eta banpiro emozionalak! (…) ➡ OSORIK IRAKURRI: San Juan San Juan heldu da…\nUZTAILA – 40\n(…) 40 urteak, eta batez ere azkeneko 20ak pasa diren abiadurak beldurtzen nau…➡ OSORIK IRAKURRI: #40\n(…) Horretarako nuen denborak ihes egin dit. Beti bezala, ez gara konturatzen kontatu gabeko mila gauza ditugula gordeak,… ➡ OSORIK IRAKURRI: Kontatu gabeko mila gauza\n(…) Urte batzuk badaramatza nire gorputzak garrasika. Ezker aldea lo sentsazioa izatetik artikulazioetako mina izatera pasa zen duela pare bat urte.. baina nik entzun nahi ez. ➡ OSORIK IRAKURRI: Gorputzak hitz egiten duenean…\nABUZTUA – oporrak\n(…) Kontziente ote gara bizitza aurrera doala gu zurrunbilo horretan sartuta gauden bitartean? Ba ote dakigu geratzen? (…) ➡ OSORIK IRAKURRI: Espektatiba handiegirik gabeko oporrak\nIRAILA – aldapan gora\n(…) Ni ere, guraso bezala, urduritzen hasia naiz. Urteroko errutinan sartzea goaz, eta horrek alde onak baditu ere, gauza asko mugitzen dizkit. Ikastola, eskolaz kanpoko jarduerak.. gurasoon lanera joateko beharra, estresa, goiz jaikitzeak, korrika alde batetik bestera… haurtzaroa (eta bizitza, orokorrean) presaka bizi behar dela dirudi. (…) ➡ OSORIK IRAKURRI: Urduritasunak\n(…) Urteak aurrera doazen heinean, gurasoen falta handiagoa sentitzen dudala ezin ukatu.\nDatorren urtean 20 urte beteko dira San Miel egun puñetero hortan kamioi portuges batek aurretik eraman zituela. (…) ➡ OSORIK IRAKURRI: Gurasoei gutuna\neta nola ez…. iritsi zen….\n(…) Gaur, Aralarko Sugaar haitzulora itzultzen zen eguna omen da, San Miguelek (Done Mikel, euskara jatorrean) hil zuen herensugea. Urte guzti hauetan San Migueli barkatu ezinik ibili naiz, herensugea ez ezik gurasoak ere eraman zituela eta. (…) ➡ OSORIK IRAKURRI: 9:29\nURRIA – lezioak\nEz dut nere historia musikala egin oraindik (egin beharko nuke), agian zahartzaroan burua galtzen hasten naizenean musika hori entzun eta une goxo horietara itzultzeko aukera bat izango da.. ➡ OSORIK IRAKURRI: Musika\nAlabak eman zigun lezioa ez dugu inoiz ahaztuko… ➡ OSORIK IRAKURRI: alabak bai jakin…\nAZAROA – behobia\nAzaroa beste erronka ‘potente’ batekin etorri zitzaigun….\n(…) – Eutsi! Itxaro, eutsi! – hori zen igandean behin da berriz nere buruari errepikatu niona.\nDuela urte bete, egunen batean Behobia-Donostia lasterketan korri egingo nuela esango balidate, parre egingo nuke… egia esan, edozein kirol egingo nuela esanda ere… erantzuna berdina izango litzateke (…) ➡ OSORIK IRAKURRI: EUTSI!\n(…) dortsalaren zenbakia: 29097. Bihotzak buelta eman zidan, ezin nuen sinistu.. berriro hor zegoen, San Migelen zenbakia. Irailak 29, gurasoen heriotza eguna. (…)\n➡ OSORIK IRAKURRI: 29097\nAzaroa AMETSAK BETEAZ amaitu genuen..➡ OSORIK IRAKURRI: https://www.berria.eus/blogariak/eguneroargitzenduelako/2017/11/30/ametsak-beteaz/\nABENDUA – liburua\nUlertuko duzuenez, ez dut gogo askorik urte honi amaiera emateko… 2018a eskuzabalik hartuko dut, baina atzean uzten dudan hau bihotzean ondo grabatuta eramanez.\nMila esker urte honetan nirekin egon zareten guztioi, datorren urtean ere bertan izango zaretelakoan…\n2017 berria eguneroargitzenduelako urtea\nZer garrantzia dute emozioek ikaskuntza prozesuan?


Bagatza antzerki jaialdia - Bizkaieraren ataria\nBagatza antzerki jaialdia\nPosted on 2022/04/26 2022/04/26\nBagatza Antzerki Jaialdiak zazpigarren edizinoa beteko dau apirilaren 25etik 30era bitartean. Barakaldoko auzo horretan egingo dira erakustaldiak, eta kaleko espazioetara joko dabe barriro behin pandemia igarota.\nAntzerki batzuk publiko orokorrari zuzenduta dagoz, eta beste batzuk herriko eskolaumeei berenberegi.\nAurten era askotako saioak eskainiko dira: zirkua, clown, jolasak eta musika-tresnen tailerrak. Lehenengo egunak ikasleei zuzenduta dagoz, zirku eta antzerkiko bost egun izango dira, eta ikuskizunak honeek: Barré konpainiaren Nao/Now/Nau; Zirko Txoskoren Oh-Pera!; Hortzmuga Teatroaren Aukerean Jarriak, eta Orain Bi konpainiaren Mute.\nAsteburuan Reziklonk taldearen eskutik, Turukutupa egingo da kalean, musika-tresnak sortzeko tailerrak eta jokoak tartean direla. Horrez gainera, Giltzarri herriko taldeak Gazte Zirkua eskainiko dau Zirkodomoa karpan.\nAzkeneko egunean Maite Guevararen ¡Qué buen Día! clown ikuskizuna egongo da, publiko guztiari zuzenduta. Eta amaitzeko Zirku Eskolako ikasleek Emanaldia egingo dabe Zirkodomoan.\nIkuskizun guztiak doanekoak dira. Zirkodomoan egingo diran ekitaldietan, ostera, lekuak mugatuta dagozanez, komeni da sarrerea hartzea aurretik.\nPosted on 2013/04/12 2019/04/09\nLabayru Ikastegiak argitaratzen dauen Idatz & Mintz Literatur Atalen sorta aldizkariaren 54. zenbakia kaleratu barri...\nPosted on 2020/02/07 2020/02/07\nBilbon euskeraz ondo pasatzeko aukerak\nAisialdia euskeraz egiteko aukera asko be asko dago nahinon. Bilbora bagatoz, lekuan lekuko ekintzez ganera, Udalak bid...\nPosted on 2017/01/20 2019/04/03\nBizkaiko Foru Aldundiak hirugarren urtez deitu dau "Bizkaidatz Txikia" haur eta gazteentzat literatura saria. Bere helbu...


Ibai-arteren eskutik, otarreen banaketa, txu-txu trena eta gazteentzako animazioak - Arrasate - Goiena.eus\nIbai-arteren eskutik, otarreen banaketa, txu-txu trena eta gazteentzako animazioak\nXabi Gorostidi 2018-12-10 15:40\nGabonen bueltan herriko merkatariek antolatutako ekimenek ez dute etenik. Hala, abendurako, egitarau mamitsua prestatu dute Ibai-arteko lagunek. Besteak beste 50 otarreen zozketa egingo dute abenduaren 15ean, gazteentzako animazioak jarriko dituzte 15ean eta 29an Erregeetako loteria banatuko dute erosleen artean.\nHona hemen Ibai-arteko lagunek prentsara igorritako oharra:\n"Alde batetik, aurreratu zen bezala, erosketak Arrasaten egiten dituzten bezeroen artean 50 Gabonetako otar zozketatuko dira Arrasate Txartelaren, web orriaren eta papertxoen bitartez. Otarre hauen banaketa abenduaren 15ean egingo da arratsaldeko 19.00etatik aurrera Arrasateko Herriko Plaza Nagusian. Ekitaldia girotzeko, ekimena Harresian Zulo kontzertuaz hasiko da, arratsaldeko 19.00etan Udaletxeko Plazan. Kontzertua amaitzerakoan Gabonetako otarren banaketa egingo da, momentuan bertan azken otzara zozketatuko da eta Euskaraldiko kanpainaren barruan zozketatutako 100€-ak emango dira.\nBestalde, abenduaren 15 eta 29an, haur eta gazteek disfrutatzeko animazioa jarriko da Seber Altube Plazan, goizeko 11:30etatik 13:00etara eta arratsaldeko 16:00etatik 20:00etara. Bertan puzgarriak, Satorrak akabatu, Amildegiko jausia, Super jumping, Bungee, Labirinto eroa eta askoz gehiago aurkituko dira. (Euria egiten badu ekimen hau bertan behera geratuko da). Honez gain, heldu zein txikientzat abenduaren 26 eta 29an Ibai-Artek Txu -txu tren bat jarriko du udalerriko kaleetan barrena ibiliko dena 11:00etatik 14:00etara eta 17:00etatik 20:00etara. Ibilbidea Zerrajerako Erlojuaren eraikin aurrean hasi eta bukatuko da. Eta gainera, erosketen unean Erregeetako loteria-txartelak oparituko dira bezeroen artean. Aurtengo zenbakia 78.498 da. Gogoratu baita ere, erosketa unean Arrasate txartela erabiliz gero, fidelizazio sistema berrira atxikituta dauden saltokietan hurrengo erosketarako deskontuak izango dituzula.\nEtorri Arrasatera eta gozatu Gabonez, badakizu, Arrasateko dendetan denetik eta guztiontzat!"


Ahozko literaturearen ganeko jardunaldia egingo dau Labayruk apirilaren 7an eta 8an - bizkaie.biz\nAhozko literaturearen ganeko jardunaldia egingo dau Labayruk apirilaren 7an eta 8an\nBizkaie! 2016-04-05 10:31 Euskerea berbagai\nBilboko Rekalde aretoan izango da topaketea, Labayru Fundazinoak aurreratu dauenez. Ahozko herri-literaturea ardatz hartuta, hainbat persona ezagunek euren ikuspuntua emongo dabe: Jabier Kalzakorta, Maddi Oihenart, Jesus Antonio Cid, Yolanda Arrieta, Kirmen Uribe eta Ruper Ordorika egongo dira.\nEuskerazko ahozko literaturea ikergai nagusi daben adituak eta herri literaturea inspirazinotzat hartzen daben musikari eta idazleak batuko ditu, beraz, Labayruk jardunaldi horretan. Hain zuzen be, lehenengo saioan, apirilaren 7an, 19:00etan, Jabier Kalzakorta ikerlariak eta Maddi Oihenart kantariak parte hartuko dabe. Euskal baladak eta maitasun kantuak, gure ahozko tradizinokoak izenburuko berbaldi-kantaldia eskainiko dabe.\nApirilaren 8ko jardunaldia luzeagoa izango da, goizeko 9:30ean hasiko da eta. Jesus Antonio Cidek Raptores marinos en la balada europea y en la balada vasca berbaldia emongo dau. 11:30etik 14:00etara, ostera, mahai-ingurua antolatu dabe, Igone Etxebarria moderatzaile dala. Yolanda Arrieta, Kirmen Uribe eta Ruper Ordorika izango ditu berbalagun.\nAhozko literaturaz izenburuko egun biko jardunaldi hau dobakoa da eta interesa daukien guztiak joan leitekez, aurretik izena emonda. Helbide honetara idatzi behar da: idazkaritza@labayru.eus


Ibai Gomez: «Ez dut gozatuko finalaz guztiok bizitzen ez badugu» | Kirola | Berria\nIbai Gomez. Athleticeko jokalaria\n«Ez dut gozatuko finalaz guztiok bizitzen ez badugu»\nIbai Gomezek ez dio futbolari garrantzirik emango koronabirusak eragindako osasun krisiak iraun bitartean. Horregatik, premia duenari ahal duen neurrian laguntzen ari da etxetik. Athleticeko erdilariak, hala ere, ez dio entrenatzeari utzi.\nIbai Gomezek (Bilbo, 1989) ez daki geldi egoten. Etxean egonda ere ez du zeregin faltarik: zaleekin egon, entrenatu, familiaz gozatu... Baina futbola maite du, eta haren falta sumatzen du. Hala ere, argi du orain osasuna dela lehentasuna.\nOndo moldatzen zara konfinamenduan?\nEz dut kexatzeko arrazoirik. Gure etxean gauza asko egiteko aukera dugu. Beste etxe askotan ez dute guk dugun aukera. Hala ere, egoera guztiontzat da larria.\nZer egiten duzu egunak luzeegiak izan ez daitezen?\nEgunak ez zaizkit batere luzeak egiten. Zeregin dezente daukat: goizean, gosaltzen dudan bitartean, bideoak egiten ditut urteak betetzen dituzten lagunak zoriontzeko; ondoren, eguneko lehen lan saioa egiten dut; bazkalostean, etxekoekin egoteko aprobetxatzen dut; ondoren, bigarren entrenamendua egiten dut; eta eguna borobiltzeko, afaria prestatu eta telesail bat ikusten dut emaztearekin. Uste dut lehen baino denbora gutxiago daukadala.\nZer sumatzen duzu faltan?\nFutbolean jokatzea. Nire ogibidea izateaz gain, zaletasun nagusia ere bada. Oso gustuko dut taldekideekin entrenatzea eta lehiatzea. Bestalde, familiartekoez eta lagunez ere sarri oroitzen naiz.\nPentsatu al duzu etxetik ateratzean zer egingo duzun?\nArgi daukat: gurasoekin elkartuko naiz, eta besarkada erraldoi bat emango diet. Gainerako familiartekoekin eta lagunekin ere gauza bera egiteko asmoa daukat.\nKoronabirusaren krisiak zerbait ikasteko balioko al du?\nBai. Uste dut bi arlotan aurrerapauso handia emango dugula. Batetik, daukaguna askoz gehiago baloratzen ikasiko dugu: ikusezinak, kritikak... garrantzi gutxi duten kontuak baztertu eta bizitzaz gozatzen ikasteko aukera paregabea daukagu. Ahaztu egiten zaigu zorte handikoak garela. Bestetik, uste dut aurrerantzean osasunari lehentasuna emango diogula. Osasunik gabe ez dugu beste ezer.\nEz duzu uste krisi hau pasatzean bizitako larrialdi egoera ahaztu eta lehengora itzuliko garenik?\nDenetik egongo da. Batzuek larrialdiaren aurretik baino gutxiago zainduko dute bere burua. Bizi egin behar dela pentsatuko dute, eta astakeria handiak egin. Nik, ordea, bestelako ikuspuntua daukat. Uste dut bizitzaz gozatzeko ezinbestekoak direla osasuna eta elikadura zaintzea. Zainduz gero, hobeto biziko zara. Osasunak laguntzen badigu, hobeto biziko gara. Bizitzako urte batzuk gaixorik pasatzea ez da aukera ona.\nOsasunari eta elikadurari garrantzi handia ematen diozu. Duela hiru urte atzeman zizuten gaitz batekin lotura zuzena dauka ardura horrek?\nNeurri batean, bai. Lehendik ere garrantzi handia ematen nion, baina argi dago hori mugarri izan zela. Orban bat neukan bizkarrean, eta espezialista batengana jo nuen. Orbana kendu eta aztertu zutenean melanoma zela atzeman zuten. Hau da, garatuz gero, ondorio oso kaltegarriak ekarriko zizkidan. Gisa horretako orbanak kanporantz hazi beharrean gorputzaren barrualdera garatzen dira. Badaezpadako neurria izan zen, eta zortea izan nuen. Horrelako gaitzak ez garatzeko, oso garrantzitsua da osasuna, elikadura, ariketa fisikoa eta atsedena zaintzea.\nTaldekideen artean harremanari eusten al diozue?\nBai. Whatsapp taldea dugu, eta egunero izaten dugu elkarren berri. Egoera aztertzen dugu, eta nola lagun dezakegun erabaki. Horrez gain, talde guztietan agertzen diren umorezko bideoak-eta ez dira falta.\nAthleticeko emakumezkoen taldean, bideo deiari esker, batera eta aldi berean osatzen dute lan saioa. Zuek nola egiten duzue?\nGuk prestatzaile fisikoekin daukagu harremana. Eurek agindutakoa egiten dugu. Goiz eta arratsaldez entrenatzen gara. Egiten dugunaren berri emateaz gain, nola sentitzen garen esaten diegu; guztiaren berri dute. Ondo zaintzen gaituzte. Igandeetan atseden hartzen dugu.\nGeratzen diren partidak jokatu egin behar direla uste duzu?\nLehentasuna, osasuna da. Gainerako guztia bigarren mailan dago. Osasunean adituak direnen iritzia aintzat hartu eta horren arabera hartu beharko dira erabakiak.\nFutbola kontaktu kirola da. Elkar kutsatzeak erraza dirudi. Kezka eragiten al dizu horrek?\nEz dut itzuleraz askorik pentsatu. Argi dut kontu hau ez dela egun batetik bestera konponduko, eta hasieran kostatu egingo zaigula egoera berrira egokitzea. Arraro samarra izango da kalera itzultzea.\nOsasuna da lehentasuna. Futbolari batek hiru egunetik behin sarri jokatzea osasuna al da? Hau da, partida batetik bestera gutxienez 72 orduko tartea izatea neurri egokia dela uste duzu?\nOsasuna lehenesten dut, baina taldean bizi dudan egoera aintzat hartuta, hiru egunetik behin jokatuz gero, uste dut gehiago arituko nintzela [kar-kar].\nAlemaniako talde batzuk hasi dira entrenatzen. Herrialde bakoitzak egoera ezberdina bizi du, eta neurriak ere ez dira berberak.\nOsasun krisi honek irauten duen bitartean batasuna eskatuko nuke. Nik ez dakit zein herrialde ari den asmatzen hartzen ari den neurriekin. Osasun kontuetan ez naiz aditua. Ez daukagu nahikoa informazio. Beraz, zuhurrak izan behar dugu. Futbolean ohikoa da ezjakintasunez hitz egitea. Ez nuke akats hori egin gura.\nKoronabirusak mundua hankaz gora jarri ez balu, ate joka legoke Espainiako Kopako finala.\nSare sozialetan Kopako finala aipatu zidaten atzo [herenegun] eta erabat ahaztua nuela konturatu nintzen. Pentsa nola dauden gauzak. Nik egoera hau irauliko dugun unea baino ez daukat buruan. Besterik ez. Herritar askoren bizitza dago jokoan. Beste guztiak ez du asko balio.\nHarmailak hutsik dauden final bat jokatzeak ba al dauka zentzurik?\nFinalera guztiok iritsi gara, ez bakarrik jokalariak. Beraz, guztiok gozatu behar dugu finalaz. Neurketak ez ditugu jokalariok bakarrik jokatzen. Jarraitzaileen ekarpena ezinbestekoa da. Kopako finala guztiok bizitzen ez badugu, nik ez dut gozatuko.\nAthleticek finala irabaziko balu, akaso ezin izango zen inor ibaiertzera gerturatu taldeari harrera egitera. Ez luke ez buru ez hanka izango.\nEz dauka zentzurik.\nEta liga amaitu eta diru galerak ahalik eta txikienak izateko ateak itxita jokatzearen alde zaude?\nNik ez dut azken erabakia hartu behar. Eta, gainera, ez dut nahikoa informazio. Ez dakit ateak itxita jokatzeak edo ez jokatzeak zein ondorio ekarriko lituzkeen. Hortaz, gurago dut zuhurra izan.\nKlub batzuk hasi dira neurriak hartzen. Batzuetan, enplegua aldi baterako erregulatzeko txostena aurkeztu dute, eta beste batzuetan zuzendaritzak eta jokalariek soldata murrizketak adostu dituzte. Athleticek ez du berririk eman. Soldata jaisteko eskatu al dizue zuzendaritzak?\nKluba guztion gainetik dago. Athleticek beharra badauka, jokalariok premia horretara egokituko gara. Athleticek diru premia badauka, jokalariok onartu egin beharko dugu. Jokalari guztiok Athleticen zaleak gara.\nJokalarien eta zuzendaritzaren arteko harremana ona al da?\nOso ona da. Beharren bat daukagunean ez dugu arazorik eurengana jotzeko.\nJokalariok gizartearen jomugan zaudela sentitzen duzue? Zuen erabakiak lupaz aztertzen direla uste duzu?\nUlergarria ere bada. Diru asko dago futbolean. Futbolariak, gainera, ezagunak gara. Beste arlo batzuetan ere diru asko irabazten dute, baina ez dira horren ezagunak.\nFutbolariok irabazten duzuen dirua medikuek eta ikerlariek merezi dutela entzuten da orain; hau da, eurak direla gizarte honetan ezinbestekoak. Zer pentsatzen duzu horrelako gauzak entzuten dituzunean?\nFutbolarion soldatak ez dira gizartearentzat dugun garrantziaren neurri berekoak. Medikuak eta beste hainbat profesional gu baino askoz beharrezkoak dira. Lehen ere bagenekien hori. Kontua da jokalarion soldatak futbolak sortzen duen neurrikoak direla. Eta gainerako arlo guztietan ere horrela da. Zorionekoak gara.\nOsakidetzak zein beste erakunde batzuek osasun krisi honetan Athletic osatzen duzuenok erakutsi duzuen elkartasuna nabarmendu gura izan dute. Ari zarete zuen ekarpena egiten.\nAthletic klub ezberdina da,eta horrelako egoeretan erakutsi egiten du. Ez daukat beste ezer esateko.\nKirol arloari erreparatuta, pentsatzekoa da ez zaudela pozik orain arte egin duzun denboraldiarekin, ezta?\nArgi dago ezetz. Futbolariok jokatzeko egiten dugu lan. Gainera, ondo nago. Nik une latzak pasatu nituenean ulertu nuen ez neukala lekurik taldean. Ez nengoen sasoian, eta burua ere ez neukan behar zen moduan. Kontua da egun ondo nagoela, eta ez jokatzeak min ematen dit. Faltan sumatzen dut astero jokatzea. Athleticera itzuli aurreko bi urte eta erdian ikaragarri gozatu nuen, eta orain ez nago gustura.\nAlavesen oso ondo aritu zinen. Gasteizen egindako lanak zabaldu zizkizun etxera itzultzeko ateak. Zer behar duzu taldean pisu handiagoa izateko?\nFutbolean aukerak irabazi egin behar dira. Inork ez du ezer oparitzen. Lehiakortasun handia dago. Alaveseko Ibai astero zelaian egoten zen. Batzuetan ondo aritzen zen, eta beste batzuetan eskasago, baina asko jokatzen zuen. Norberak duen maila erakusteko ezinbestekoa da segida izatea zelaian. Konfiantza ematen du. Ez naiz kapaz izan jarraitutasun hori lortzeko. Lanean jarraituko dut.\nNeguko merkatuan, Espanyolera joateko asmoa izan zenuen, baina Gaizka Garitanok atea itxi zizun. Ez zintuen galdu gura. Aurrera begira asmo bera duzu?\nKontua da orain ez dakigula zer gertatuko den. Beraz, zaila da etorkizuneko planak egitea. Athleticen jokatzea gustatuko litzaidake.\nAzaroan, 31 urte beteko dituzu. Egun, adin ona da kirol profesionalean aritzeko. Luzaroan jarraitzeko asmoa daukazu?\nEz dut erretiroa buruan. 24 urte nituenean baino indar handiagoa daukat. Asko zaintzen dut neure burua, eta uste dut ondo jokatu dezakedala. Futbolean jarraitzea baino ez daukat buruan.\nZer lortu gura duzu futbolean?\nAthleticeko hamaikakoan lekua izatea eta elastiko zuri-gorriarekin txapelketa bat irabaztea. Taldean garrantzitsua izanda gabarra ateratzea da ametsa.\nErretiroa hartzean, aulkira pasatuko al zara?\nBai. Ez dakit futbola utzi bezain laster hasiko naizen entrenatzaile lanetan, baina teknikari izateko asmoa dut. Egun, faltan sumatzen dut entrenatzaile lana.\nZuk zuzendutako talde batean izango al zenuke tokirik?\nBaietz esango dizut [kar-kar]). Konfiantza izan behar da norberaren buruan. Bestela, ez dago zereginik.\nBesteak beste, Unai Simon, Unai Vencedor eta Oihan Sancet iritsi dira taldera. Haiekin eta behetik datozenekin lasai egon daitezke zaleak?\nAthleticek jokalari onak ditu, baina gazteekin konfiantza eta pazientzia izan behar da. Laportek edo Muniainek igo bezain laster erakutsi zuten maila oso ona, baina hori oso futbolari gutxik egin dezakete. Gazteak egokitu egin behar dira gorengo mailara.\nZein mezu bidaliko zenieke elkarrizketa irakurtzen ari direnei?\nHasteko, eskerrak emango nizkieke arduraz jokatzeagatik. Bestalde, egoera larri hau ere gaindituko dugula esan gura diet. Aurki egongo gara elkarrekin daukagun guztiarekin gozatuz.


Izarne Zelaia (EHE): “Nabari zen ez zela edozein egun, giro berezia zegoen” | Irutxuloko Hitza\nIzarne Zelaia (EHE): “Nabari zen ez zela edozein egun, giro berezia zegoen”By Mikel Goñi on 2012/03/19 in Euskara Pozik eta gogotsu azaldu dira Euskal Herrian Euskaraz –EHE– elkarteko kideak larunbateko Euskaraz Bizi Egunaren arrakasta dela eta. Egun osoan Parte Zaharrera hurbildutako jendea asko izan dela adierazi dute antolatzaileek. EHE-ko kide Izarne Zelaiak esandakoaren arabera arabera, “nabari zen ez zela edozein egun, giro berezia zegoen”.\nBestalde, IRUTXULOKO HITZA-ri egindako adierazpenetan, Zelaiak “EHE-en esker ona” adierazi die eguneko ekimenetan parte hartu duten talde guztiei. Besteak beste, egunean zehar animazio lanetan aritutako taldeak edo arratsaldean egindako manifestazioan kolorea jarri zuten “Donostiako auzoetako gazte asanbladetako kideak” nabarmendu dituzte antolatzaileek. Era berean, etorkizunari begira euskararen alde lanean jarraitzeko adorea eman die larunbateko ekitaldiak EHE-ko kideei. “Honekin ikusi dugu helburua ez dela gurea bakarrik”. Bestelako fruituak eman dituzte eguna antolatzeko lanek; bakarrizketa saioa jende askok ikusi zuen. “Tresna polita sortu da horrekin; oso umore gutxi egiten da euskaraz eta aurrerago erabili ahal izango da”.\nbalantzea, EHE, Euskaraz Bizi Eguna, Izarne Zelaia Jimmy Cobb bateria jotzaileak jasoko du Jazzaldia Saria\nGutuna: ‘Aro berriko jarrera berriak, ala zaharrak ote?’\nSanta Maria elizan izan da Euskal Billera, urtero legez\nSan Sebastian eguna “biribila” izan da Udal Gobernuarentzat\nTweetstream\tViewing item 1 to 5 (of 5 items) Ostraka posted an update in the group Iruña-Veleia 4 days, 13 hours ago\nOstraka posted an update in the group Iruña-Veleia 6 days, 11 hours ago


Gauzatu deialdi berria ETE berritzaileentzat – Ekonomiaren KZ\nGauzatu deialdi berria ETE berritzaileentzat\nEusko Jaurlaritzaren Gauzatu programak enpresa txiki eta ertain berritzaileei eta teknologikoei laguntzea aurreikusten du, eta 28 milioi euro ditu bost urteren buruan itzuli beharko diren laguntzetarako.\nSPRIk, programa hau kudeatzeaz arduratzen den erakunde publikoak, atzo jakinarazi zuenez, eskaerak gaurtik aurrera aurkeztu ahal izango dira SPRIn bertan. Laguntza horiek inbertsioaren % 35era iristen dira, 200.000 euroko mugarekin sortutako enplegu bakoitzeko eta 150.000 euroko mugarekin lanpostu bakoitza mantentzeagatik.\nGauzatu programa oinarri teknologikoa duten eta/edo berritzaileak diren enpresa txiki eta ertainak sortzea eta garatzea sustatzeko programa da, etorkizunerako lehiakortasun-estrategia gisa.\nEnpresa onuradunak erauzketako, produkzioko, transformazioko eta produktuari edo industria-prozesuari lotutako zerbitzuetako industria-enpresa txiki eta ertainak dira, eta oinarri teknologiko eta/edo berritzaileko negoziotzat hartu behar dira.\nPrograma honen bidez, enpresek lursail eta eraikuntza berriak erosi, parekatu, makineria, tresneria edo instalazio teknikoak erosi, ekipo eta programa informatikoak erosi eta jabetza industrialeko eta patenteetako gastuei aurre egin ahal izango diete.\n← Janari-banatzaileak, Euskadiko ostalaritzako hitzarmenean\nHotelek % 60ko okupazioa lortzea espero dute →\nOX riders : MUko garajean sortutako moto elektriko eta adimendunak\n2021-03-25 Libe García Kandina\nIGTZk Gipuzkoako enpresa-berrikuntza goraipatu du\n2021-04-09 Andoni Beitia\nSkura Mobile: neurrira egindako mugikorretarako aplikazioak\n2021-04-21 Libe García Kandina


Urteurren berezia du euskarak Nafarroan. Izan ere, orain dela 850 urte, Antso VI.a Ramirez Jakitunak Lingua navarrorum deitu zion euskarari, 1167ko Aralarko pergaminoan. Hala, euskal hizkuntza nafarren mintzaira zela adierazi zuen. Urteurrenak bat egiten du Nafarroako Artxibo Nagusiak antolatu duen Navarrorum erakusketarekin, non bisitariak egiaztatu ahal izango duen historian euskara izan dela nafarren mintzaira nagusia. Arkaitz Almortza. Argazkiak: Iban Aginaga.\n“Herria da gorputza, hizkuntza bihotza” abesten zuen Mikel Laboak Herria eta hizkuntza kantuan. Sekulabelardiko kantaria abestiaren hitzek bat egiten dute Artxibo Nagusiak zabaldu berri duen erakusketarekin. Izan ere, ikusgai ipini dituzten 36 dokumentuek argi bezain garbi frogatzen dute euskara dela Nafarroaren bihotza; bai, behintzat, duela 2.000 urtetik. Hala, abendura bitartean, bisitariek historian atzera egiteko aukera izanen dute, euskal hizkuntzak agirietan utzitako aztarna idatziak ezagutzeko, baita dokumentu horiek biltzen dituzten testuinguruak ere.\nEuskara oihan berde eta zabala izan zen Nafarroan. XVI. mendean, esaterako, herritarren % 80k hitz egiten zuen. Herritarren hizkuntza zen euskara; alabaina, inprenta sortu arte, ez zen apenas idatzi. Peio Monteano historiagilea da erakusketaren komisarioa, eta zera dio: “Administrazioan, latina eta erromanikoa erabiltzen ziren; kalean, berriz, euskara. Garaiko herritarrek (% 99 nekazariak ziren) ez zuten idazten, haientzako garrantzitsuagoa baitzen naturarekin, landarekin edo animaliekin loturiko ezagutza. Funtzionala izan behar zuen, inork ez baitzion eutsiko funtzionala ez zen hizkuntza bati”.\nAntzinako Erresumako errege-erreginen jauregiak biltzen dituen erakusketak sei atal nagusitan islatu du euskal hizkuntzaren bilakaera idatzia, erromatarren garaitik XIX. mendera arte, hain zuzen ere. “Gure ondarea zabaltzearekin batera, erakutsi nahi dugu euskara ez dela kanpotik ekarritako hizkuntza arrotza, baizik eta bertokoa, Nafarroako identitatearen ardatza, alegia”.\nErakusketak ez du euskararen historiaren berri ematen, garai bakoitzean gertaturiko prozesu sozialak ematen ditu aditzera. Agiri guztiek Nafarroa dute ardatz, herrialdeaz mintzo direlako, bertan idatzi direlako edo egilea nafarra delako. Halaber, azken aurkikuntzak ikusgai jartzeko erabili dute ekimena: Arreko koplak (1612), Murillo el Frutoko petxak liburua (1400) edo Zalbako Matxinen eskutitza (1416), besteak beste.\nNavarrorum osatzeko, Nafarroako hainbat dokumentazio gunetara jo dute, baita Bilboko, Chicagoko (AEB), Madrilgo (Espainia), Oxfordeko (Erresuma Batua), Parisko (Frantzia), Santiago de Compostelako (Galizia) eta Timbuktuko (Mali) artxiboetara ere.\nHizkuntzaren aztarnen atzetik\nBi mila urteko bidaia interesgarria egiteko aukera du bisitariak. Abiapuntua erromatarren garaia du, bertan baitaude Lergako hilarria eta Uxueko aldare harria. Lehenengoan, “Umme sahar” irakur daiteke, eta bigarrengoan, “Lacubegi”, jainkoei emandako izena. “Aurkitu ditugun aztarna zaharrenak dira. Nafarroako erdialdean euskaraz egiten zela bermatzen dute” azaldu du.\nHistorian aurrera eginda, hizkuntzari jarritako lehenengo izenak ezagutzeko parada dago. Horietako bat Timbuktuko liburutegitik ekarri dute. 950. urtekoa da (faksimilea, 1938koa), eta kronikari arabiar batek idatzi zuen. “Agirian, Bambalunaz mintzo dira, halaxe deitzen zioten Iruñeri, eta Erresuma osoan atentzio gehien eman zion kultur adierazpena herritarren hizkuntza da; al-basquilla deitu zioten, orduan jaso zuen hizkuntzak izena lehenengo aldiz”.\nPoliki-poliki, tenore hartatik aitzinera, euskara izendatzeko adierazpen idatziak agertzen hasi ziren. Ezagunena 1167an Antso VI.a Jakituna erregeak Aralarko pergaminoan idatzi zuen izena da: Lingua Navarrorum. “Oso interesgarria da, nafarra eta euskal hiztuna identifikatzen baititu; ez dakigu, ordea, zein testuingurutan idatzi zen”.\nHitzetatik pergaminoetara salto egiten hasi zen nafarren hizkuntza. Garai hartakoa da, esaterako, berriki aurkitu duten Murillo El Frutoko petxak liburua, 1400. urtekoa. Euskara uste baino hegoalderago hitz egiten zela frogatzen du liburuak; izan ere, “Uharteko odia, uharteko bidea, Baratzealzinea, txorrota” hitzak irakur daitezke.\n1416an, Zalbako Matxinek, bere eskutitza idatzi zuenean, beste atal garrantzitsu bat ere idatzi zuen euskara idatziaren historian. Nafarroako Karlos III.aren gorteko bi funtzionarioren arteko gutun trukea da. Idazkia Nafarroako erromanikoaz hasten da, eta amaitu, berriz, goi nafarreraz. “XVI. mendean, zenbaiten esanetan, euskara ezin zen idatzi, horregatik Zalbako Matxinen eskutitzak argi uzten du idazten zekitenek (eliteak) ez zutela inolako zailtasunik euskaraz idazteko”.\nHorixe bera aldarrikatu zuen Bernart Etxeparek, hain zuzen, Linguae Vasconum Primitiae liburuan: “Bertze jendek uste zuten ezin iskriba zaiteien”. Inprenta sortu zenean, euskara liburuetan idazten hasi ziren, Etxeparek bere lanarekin egin zuen bezala, 1545ean. Liburua ere ikusgai dago erakusketan, Nafarroa Beherean idatzi baitzen.\nSasoi berekoa da Zufiako (Estellerria) ezkon-hitza, 1552koa, zehazki. Bikote gazte batek euskaraz eman zion ezkon-hitza elkarri.\nHamaika bitxikeria gehiagok osatzen dute erakusketa; esaterako, Frantzisko Xabierkoak 1544an idatzi zuen gutuna, zeinetan euskarari Bizkaiko hizkuntza esaten dion: “Oso bitxia da. Ez zuen eskutitz bat bera ere euskaraz idatzi, baina honetan dio bere hizkuntza zela”.\nHerritarren hizkuntza izan arren, emeki-emeki7 basamortutzea hasi zen, hegoaldetik iparraldera. “Ene ustez, hizkuntzaren atzerakadaren arrazoietako bat izan zen ez zela egin kultur hizkuntza bat. XVII. mendean, esaterako, euskara kultur eta merkataritza eskakizunen albo batean geratu zen, eskolan gaztelaniaz ikasten baitzuten; hots, idazten eta irakurtzen ikasi nahi bazuten, beste hizkuntza bat ikasi behar zuten”. Euskara etxeetan eta elizetan babesten hasi zen, eta karrikak mututzen hasi ziren. Garai hartakoa da, besteak beste, Juan de Beriain idazleak 1621ean idatzi zuen Tratatzen da nola enzun bear den meza.\nHizkuntzaren basamortutzearen aurrean, XIX. mendean sortzen hasi ziren mugimendu abertzaleak euskarara gerturatzen hasi ziren, eta, hala, hizkuntzak garaiko mugimendu politikoekin eta kulturalekin bat egin zuen. Garai hartakoa da 1884an Julian Gaiarrek izebari idatzi zion eskutitza, Bartzelonatik. Dokumentuen eskutik egiten den bidaia Luis Lucien Bonapartek 1863an argitaratu zuen euskalkien maparekin amaitzen da.\nAbendutik aitzinera, erakusketa Nafarroako hainbat txokotara emango da (eta Euskal Herriko gainerako lurraldeetara ere bai), hasierako helburuari jarraiki: euskara Nafarroaren bihotza dela aldarrikatzea, eta mendeetan horrela izaten jarraituko duela.


Ikasle eta irakasle oso gutxi joango dira klasera astelehenean, hezkuntza zentroak ireki arren - Aiaraldea - Aiaraldea.eus\nIkasle eta irakasle oso gutxi joango dira klasera astelehenean, hezkuntza zentroak ireki arren\nAitor Aspuru eta Txabi Alvarado 2020-05-22 13:30\nLaudio Institutuaren sarrera, Alarma Egoera piztu zenean. / Aiaraldea.eus\nAstelehenean jarriko da indarrean Eusko Jaurlaritzako agindua ikastetxeak irekitzeko, baina ikasle zein irakasle oso gutxi egongo dira deituak klasera joateko Aiaraldean.\nMaiatzaren 25ean irekiko dituzte ateak zenbait ikastetxek Aiaraldean, EAEn osoan bezala. Edonola ere, eskualdean ikasle kopuru urria dago deituta klasera jotzeko eta parte hartzera eta, printzipioz, borondatezkoa da.\nHori ez ezik, aintzat hartu beharra dago ere zentroak ez direla prest egongo maila guztientzat, baizik eta Batxilergoko 2. mailakoentzat, Lanbide Heziketako Goi mailako 1. eta 2. ikasturtekoentzat, Lanbide Heziketako gradu ertaineko 1. eta 2. kurtsokoko kideentzat, eta DBHko 4. mailakoentzat.\nHorri, aldi berean, gehitu behar zaio ikastetxe bakoitzeko zuzendaritzak eskumena duela erabakitzeko zer egingo duen.\nGauzak horrela, Aresketa eta Laudio Ikastolek erabaki dute, zuzenean, ez irekitzea. Izan ere, prebentzio eta segurtasun neurriak bermatzea ez da hain erraza izango.\nLaudio Institutua eta Laudioalde\nLaudio Institutuko zuzendaritzak jakinarazi du, euren kasuan, 2. Batxilergoko ikasleei soilik proposatuko dietela klasera joatea, azterketa batzuk egiteko. “Hori da gure lehentasun osoa eta gainerako maileei azken asteetan talde txikietan azterketak egiteko aukera emango zaie, baita tutoretzak izateko ere”, adierazi dute hezkuntza zentroko kideek.\nLaudio Institutuak 3 gune prestatu ditu ikasleak egoteko: “Ohiko gelak ez dira behar bezain handiak gazteen taldeak barruan egoteko.Hortaz, gimnasioan, teknologia gelan eta plastika gelan egongo dira. Ibilbide bereziak sortu ditugu pasilloetan ikasleak ez gurutzatzeko eta jolastokia ere guneetan banatu dugu”.\nLaudioalde Lanbide Heziketako ikastetxeak ere jarduera murriztua izango du. Zuzendaritzak azaldu du errepaso klaseak eskainiko dituztela zikloetan eta Lanbide Hezkuntzan daudenentzat.\nHala ere, ikasgai gutxi landuko dira, azterketak egiteko beharrezkoak direnak bakarrik. Ordutegia 09:00etan hasi eta 14:00etan amaituko da eta sarrerak zein irteerak modu mailakatuan antolatuko dituzte, birusaren zabalpena ekiditeko.\nZaraobe Institutuan antzeko erabakia hartu dute: Lanbide Heziketako ikasleak joango dira astelehenetik aurrera, errefortzurako klase praktikoak jasotzeko. Batxilergoko ikasleak, aldiz, ekainaren 1etik aurrera hasiko dira klase presentzialekin, hauta proba egin behar dutenek, batez ere.\n"DBHko ikasleek, aldiz, ez dute klasera etorri beharko", jakinarazi du Roberto Marinek. Segurtasun neurriak bermatuko dituztela adierazi du Zaraobeko arduradunak: "klaseak banatuko ditugu gehienezko jende kopuruaren langa ez gainditzeko, eta ikasleek maskarak ekarri beharko dituzte".\nUrduñako Antzinako Andra Mari ikastetxeak iragarri du Kristau Eskolakeko irizpideak jarraituko dituela eta jarduera mugatua eskainiko duela. Hau da, DBH 4. mailako, Lanbide Heziketako eta Batxilergoko ikasleak soilik joango dira hezkuntza zentrora azterketak egitera -ez ohikoak direnak edo ikasgaiak gainditzeko errekuperazioak- eta errefortzurako klaseak jasotzera. Klase telematikoetaz gain, arreta berezia behar dutenek ere izango dute aukera joateko.\nGogoratu beharra dago, gainera, sindikatuek greba deituko dutela osasuna bermatzen ez diren ikastetxeetan, eta hainbat ikasle eragilek ikastetxeetara ez bertaratzeko deia ere zabaldu dutela.


Leonen autobusa: Elgeta-Eibar - Ahotsak.eus\nLeonen autobusa: Elgeta-Eibar\nLeonen autobusa: Elgeta-Eibar Egunero autobusa izaten zen Elgeta-Eibar artean. Goizean jaisteko, eta arratsaldean igotzeko. Ostegun eta larunbatetan gehiago. Eguenetan bailea izaten zen udan. Beraiek Ongietorri tabernan elkartzen ziren, eta gero dantzara\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ELG-009-003 kodeko bideoa nahi duzula aipatzea: ahotsak@ahotsak.eus\nEgunero autobusa izaten zen Elgeta-Eibar artean. Goizean jaisteko, eta arratsaldean igotzeko. Ostegun eta larunbatetan gehiago. Eguenetan bailea izaten zen udan. Beraiek Ongietorri tabernan elkartzen ziren, eta gero dantzara\nGaia(k): Herria, azpiegitura » Garraioak » Autobusak\n- Bestela, egunero Eibartik hona igotzia…\n- “Leon”-ekin orduan; autobusa: Leon Olabarria. Autobusak ezautuko dittuk, ba? Ba, [bajatu han]. Goixian zortzi ta larenak ingururako lleatzen zuan hara ta gabian han […] zortziretan urten gora. Hori. Gero eguenetan bajatu atsaldeko lauretan eitten zuan. Eguenetan ta zapatutan. Ta zapatutan bi autobus ifintzen jittuan. Karo, Eibarren be mordua astia pasatzen giñuanak, ta ba! hemen etorten giñuazen.\n- Eta eguenetan zegaittik izaten zan?\n- Ba, berak eguna, eguna ifinitta aste erdixan. Ba, atsaldian jentia errekauak eittera edo…\n- Zeoze espeziala egoten zan Eibarren eguenetan?\n- Ez, denda batera edo ferreterixara edo ze esango dou, ba?\n- Udan-edo bailia ez zan izaten eguenetan edo?\n- Neguan. E… udan.\n- Udan San Juanetatik Arratiak arte Eibarren.\n- Ta gero gu, ba, ez jakixat zer esan… Hogei bat urte edo ein [genduzenian,] artetan eskolan ta, badakik, beti… ta zerian, dozena bat mutil gazte juntauko giñuazen gu, ba, han, Ongietorri edo… Lehelengo Ongietorrixa genkan eguenetan. Ta han, ba, partidatxua ein lehelengo ta gero Untzagara. Han hamabixetan bailia akabatzen zuan ta bakoitza bere etxetara eitten giñuan.\nDonostiarako tranbia eta gidariak\nAutoa, bizikleta eta tranbia\nTratuarekin Donostiara, autobusean\nTranbian joaten zen Irunera\nBrinkola eta Oñati arteko autobusa\nHernanira txokolate bila\nHara eta hona joateko garraiobideen maiztasuna


Hemen zaude : Sarrera > Sustraiak > Euskal - Herria > Historia\nZerbait edo norbait maitatzeko, beharrezkoa da ezagutzea; zenbat eta gehiago ezagutu pertsona bat edo errealitate bat, motibo gehiago ditugu sakonago maitatzeko. Hemen, historia horren zertzelada batzuk aurkituko dituzu; “maitasun historia” baten hasiera da; gero, bideak aurrera egingo du. Historia honetara hurbiltzea topaketaren lehen pausoa da. [ >>> ]\nHistoria honetako lehenaldiaren ondoren (1879-2013), oraintxe bertan hasten da beste BERRI bat, eraketa berri honetatik sortzen dena. Hasiberri dugun bide honen sarreran gaude. Bai erlijioso PROBINTZIA BERRIKO erlijiosoen kopurua, bai bere luze-zabalerak gogotan hartuta, Hispano-amerikanoko bazterretaraino, guzti honek lehengo erantzukizunari gainez eragiten dio. Gizarte errealitate ezberdina; kultura ezberdina; eliz giro ezberdinak... eskubete arazo eta alor.\nIbilitako bidearen LABURPEN bat eskaintzen dugu, egindako bidearen berri emanez. Horrela PROIEKTUAN partekide bezala bizi gara eta, geuk ahal dugunetik, eginbehar astun honetan bultzagile izanez. [ >>> ]\nBide baten historia\nHistoria horren beste bertsioa edo ikuspegia da. Hemen, ibilitako bidea aurkituko duzu, ikus-entzunezko sistema erabiliz. Powerpoint-a izan daiteke aukera. Familia honek 134 urtetan gure lur euskaldun hauetan izandako historia ezagutuko duzu. Historia horretan ezer azpimarratu behar bada, Pasiotar familiaren mezua aurkituko dugu : Kristo gurutziltzatua.\nJoandako urteetan egindako bidaldiaren begirada xume bat eskaintzen dugu, bide berriko KLABEAK azpimarratuz, eta BERRIKO hasiera pausoak gaineratuz. Izan ere, ibilbide honek erronka handiak ditu aurrean eta ahal diren indar guztiak eskatzen dizkigu Familiako partekide guztien eta bakoitzaren aldetik. [ >>> ]\nBerriz ere, “esertzeko” eta aurpegiak, egoerak, gertakizunak… kontenplatzeko txokoa. Argazki horiek bide horri buruz hitz egiten dute (eta asko, gainera), elkar bizitako eta banatutako historiaz. Hemen, Familiako argazkiak azalduko dira, asko edota gutxi, zenbait egoeratan. Lan neketsua izango da, baina azkenean polita eta oroitzapenez betea lortzea espero dugu.\nArreta handiz zainduko dugu ataltxo hau, GUZTIEN gozagarri izan dadin, HISTORIA BIZI honen gorabeherak ikusiz geureganatzen joateko.


“PAXIRA”, bueltan dira ibilbide osasungarriak - Azkoitiko Udala\nLehendabiziko irteera azaroaren 25ean izango da eta zailtasun eta iraupen ezberdineko bi ibilbide jarriko dira aukeran. Izarraitz Lanbide Heziketako ikasle eta irakasleak izango dira begiraleak eta ibilbide osoan zehar euren laguntza jasoko dute parte hartu nahi dutenek. Proiektuan parte hartzen duten taldeek txandaka arduratuko dira antolaketaz. Hilaren 25ean paseatzera atera nahi dutenentzat hitzordua 10:00etan ezarri da Aizkibel Liburutegi aurrean. Ez da beharrezkoa aurrez izena ematea, nahikoa da topagunera gerturatzea finkatutako egun eta orduan.\nIzen eta logo berria\nEgitasmoari jarraipena emateko izena eta irudia sortu dira. “Paxira” izenarekin ezagutuko da proiektua. Logoari dagokionez, Izarraitz Lanbide Heziketako ikasleek diseinatu dute sormenari bide emanez, zehazki Mendekotasun egoeran dauden Pertsonen Arreta zikloko ikasleak. Zuria, gorria eta beltza erabili dira irudia garatzeko eta txapela baten eta alpargata baten irudiak ere iradokitzen ditu logoak.


Erkoreka, murrizketak arintzeaz: "LABIk hartuko du erabakia, pandemiaren bilakaeran oinarrituta"\nPublikatuta: 2022/01/20 10:13 (UTC+1) Azken eguneratzea: 2022/01/20 14:17 (UTC+1)\nAutotest positiboak jakinarazi behar dituztela gogorarazi die Dariasek erkidegoei\nJosu Erkoreka: "Atzo Donostian izandako istiluak negargarriak izan ziren"\nJosu Erkoreka lehen lehendakariorde eta Eusko Jaurlaritzako Segurtasun sailburua ETB1eko 'Egun On Euskadi' saioan izan da ostegun honetan, azken egunetako lerroburuak mintzagai hartuta. Besteak beste, covid-19ari aurre egiteko urtarrilaren 28ra arte ezarritako murrizketak arinduko dituzten ala ez galdetu diote Erkorekari, eta argi utzi du LABI teknikoak hartu beharreko erabakia dela, "datozen egunetan pandemiak duen bilakaeran oinarritua".\nHorrekin lotuta, Carolina Darias Espainiako Osasun ministroak antigeno proben emaitzei buruz atzo esandakoari erantzun dio. "Legez, positibo ematen duen pertsona orok osasun publikoari komunikatu behar dio. Dena den, baliteke gaixoetako batzuk autokonfinamenduaren alde egitea, eta kutsatuta daudela ez jakinaraztea", adierazi du.\nJaurlaritzak itzuliko dituen isunak\nIsunak bertan behera utzita, Justiziak ez duela batere lagundu onartu du Jaurlaritzako eledunak: "Prozedura izugarria egin behar dugu diru hori itzultzeko. Ertzaintzari konpromisoa eskatu zitzaion, arauak betetzen ez zituztenak zigor zitzaten, eta orain indarrik gabe geratu da esandakoa".\nIldo horretan, esan du isunak ordaindu zituzten guztiek jakinarazpen bat jasoko dutela etxean, eta Administrazioari dirua jasotzeko nahia erakutsiz gero, ordaindutakoa itzuliko zaiela. Horretarako formulario bat bete beharko dute.\nRealaren partiduaren atarikoan izandako istiluak\n"Negargarriak izan ziren atzoko istiluak, bisitariei egindako harrera oso itsusia izan zen, irainak zein eraso fisikoak egon zirelako", nabarmendu du Erkorekak.\nJaurlaritzak istilu horiek ikertuko dituen galdetuta, azpimarratu du gisa horretako liskarretan beti egiten dela ikerketa bat, "nahiz eta kasu honetan oso zaila den zerbait argitzea eta erantzukizunak zehaztea".\nLaura Garridori ere erantzun dio Ertzainak dituen baliabideen inguruan: "Ertzaintzak beti izan du Segurtasun Sailaren babesa, eta pertsonalki nire babes osoa ere badauka. Ertzaintzari egindako eraso guztien aurrean, erantzuna eman izan dut nik neuk, eta baliabideei dagokienez, urtero berritzen ditugu. Adibidez, asmoa da aurki ertzain bakoitzak bere kamera eramatea aldean. Gardentasunerako urrats garrantzitsua da hori, frogak egon daitezen".\nMozal legearen aurrean, azaldu du legeak finkatzen dituela Ertzaintzaren jardunaren mugak eta protokoloak. "Legebiltzarrak horretara egokitu beharra dauka, hau da, legeak esaten duena aplikatuko dugu, demokratikoki horrela izan behar delako. Alegia, Legebiltzarrean ezarritako arauak errespetatuko ditugu", esan du.\nErtzaintzaren eta herritarren arteko tentsioa hizpide, Segurtasun sailburuak uste du egoerak ez duela orain dela 10-15 urtekoarekin zerikusirik: "Horrek ez du esan nahi istiluak egon ez direnik, baina esan dezakegu erasoak ere digitalizatu egin direla. Hori dela eta, segurtasun erronkek beste bide bat hartu behar dute aurrerantzean".\nErtzaintzak 40 urte\nDigitalizazioaren erronka segurtasun indarretara ere eraman du, "datozen belaunaldiak digital jaioko direlako". Dena den, Ertzaintzak baditu beste erronak garrantzitsu batzuk ere, hala nola, euskalduntzea eta emakumeen presentzia indartzea.\nBigarren puntu horretan, pozik agertu da azken deialdiarekin, inoiz baino emakume gehiago aurkeztu zirelako (% 31).


Gazteen erronkak – Ikasle eta irakasle\nGazteak erronka, nagusiak herrenka: 2025.\nIsil-isilik egin du Markoxek korridorean aurrera, ia oharkabean luzatu du begiratua alabaren ateak uzten duen zirrikituan barna. Han da June bere komunitate birtualarekin solasean. Zerbaitek grazia ikaragarria egin dio algaraka ari baita.\nHogeiren bat urte egin du atzera Markoxek, gogoan ditu oraindik ere Messenger, Twitter, Second Life eta enparauak, baina gogoan du, batez ere, ‘Urrezko batela’ bere blog kuttuna eta beroni esker egin zituen lagunak: Urko eta Hankapalu eta Baltoro eta… Orduantxe hazi zitzaion bere bizitzari…ploop!… adaxka birtuala. Oraindik ere lagun ona du Baltoro, bai alajaina!\nGrazia egin dio Juneri Sana lagun finlandiarraren ama wii zahar bat erabiliz gimnasia egiten ikusteak, Sanak bere ama emakume finlandiar potoloena dela dio eta honela izan liteke, akaso. Bihurria da Sana, kamera ezkutatu du etxeko egongelan eta orain aitaren irudiak igorri dizkie lagunei, txora-txora eginda dabil aita telebista berrian astea programatu nahian.- Lagundu egin beharko diot! – esan eta alde egin du Sanak bere gelatik. Egongelara joan eta aitari lagundu dio programazioa bere nahierara egokitzen. Junek musika apur bat ipini eta eskolako lanak egiteari ekin dio gelako mahai-pantailan beharrezko guneak eta lagunen ateak zabalduz.\n–Oker eta herrenka genbiltzan!- dio Markoxek berekiko- Informatikari eta tresnari eman genion garrantzia, konturatu barik benetako funtsa birtualitateak duela. Kostata konturatu ginen ezinbestekoa dela gazteen egongelako bi ateak zabalik egotea: biak ala biak. Egurrezkoa, etxe barrura, familiari begira dagoena eta ate birtuala, munduari begira dagoena.\nOrdurako etxabeko dendan zen Junek entzun balio, ‘Don Erretolikas’ deituko ziokeen irribarrez eta ez zukeen ondoegi ulertuko egongelaren kontu hori, poltsikoko komunikagailuak eragindako dardarak Sana berriro ere ate-joka zuela adieraziko baitziokeen.\nPlisti-plasta (‘Urrezko Batela’ blogetik jasoa )\nPosted on 2013/02/12 2013/03/08 Author Iñaki MuruaCategories lankidetzakTags Artikuluak, blogosfera, Botxotik ziberespaziora, Deia, Heziberri, jardunaldiak, Jose Mari Lasa\nOne thought on “Gazteen erronkak”\n2014/01/23 at 15:43\nSarrera argitaratu nuenez geroztik, jatorrizko webgunea ez dago indarrean. Hala ere, ez dut eguneratu.\nPrevious Previous post: Baina, nor da hau?


Argitalpena: EAO, 2017/11/18, 280. zk.\n13277 17/2017 Errege Lege Dekretua, azaroaren 17koa, Tabakismoaren aurkako osasun-neurriei buruzkoa den eta tabako-produktuen salmenta, horniketa, kontsumoa eta publizitatea arautzen dituen abenduaren 26ko 28/2005 Legea aldatzen duena Europako Parlamentuaren eta Kontseiluaren 2014ko apirilaren 3ko 2014/40/EB Zuzentarauaren transposizioa egiteko.\nEspainiako Konstituzioak, 43. artikuluan, osasuna babesteko eskubidea aitortzen du, eta osasun publikoa zaintzeko eta behar diren prebentzio-neurriak hartzeko agintzen die botere publikoei.\nOsasunaren Lege Orokorrak ezartzen duenez (apirilaren 25eko 14/1986 Legea), administrazio publikoek, lehentasunez, osasuna sustatzera eta gaixotasunei aurrea hartzera bideratuko dituzte euren jarduketak, eta osasunarentzat zuzenean edo zeharka ondorio negatiboak izan ditzaketen jarduerak eta produktuak saihestuko dituzte.\nBi mandatu horiekin bat etorriz, abenduaren 26ko 28/2005 Legea onartu zen (tabakismoaren aurkako osasun-neurriei buruzkoa dena eta tabako-produktuen salmenta, horniketa, kontsumoa eta publizitatea arautzen dituena).\nEuropar Batasunaren eremuan, Europako Parlamentuaren eta Kontseiluaren 2014ko apirilaren 3ko 2014/40/EB Zuzentaraua onartu da, tabako-produktuak eta haiekin lotutako produktuak fabrikatu, aurkeztu eta merkaturatzeari buruz estatu kideek dituzten lege-, erregelamendu- eta administrazio-xedapenak elkarri hurbiltzen dizkiona eta 2001/37/EE Zuzentaraua indargabetzen duena. Horrela, tabako-produktuen eta haiekin lotutako produktuen barne-merkatuaren funtzionamendu ona erraztu nahi da, giza osasunaren babes maila altua oinarritzat hartuta, eta Tabakoa Kontrolatzeko Osasunaren Mundu Erakundearen Esparru Hitzarmenean hartutako betebeharrak bete nahi dira.\nEuropako Parlamentuaren eta Kontseiluaren 2014ko apirilaren 3ko 2014/40/EB Zuzentarau horren zatirik handiena ekainaren 9ko 579/2017 Errege Dekretuak txertatu du Espainiako ordenamendu juridikoan, hots, tabako-produktuak eta haiekin lotutako produktuak fabrikatu, aurkeztu eta merkaturatzearekin zerikusia duten zenbait alderdi arautzen dituen errege-dekretuak. Hala ere, zuzentarauaren transposizioa osatzeko, aldaketak egin behar izan dira abenduaren 26ko 28/2005 Legean.\nHala, lehenengo eta behin, abenduaren 26ko 28/2005 Legearen 2. artikuluan zenbait definizio sartzen dira, Europako Parlamentuaren eta Kontseiluaren 2014ko apirilaren 3ko 2014/40/EB Zuzentarauan ezarritakoak, ez baitzeuden jasorik lege horretan; eta beste definizio batzuk aldatu egiten dira aipatutako zuzentarauaren edukiari egokitzeko.\nTabako-produktuak arautzeari dagokionez, abenduaren 26ko 28/2005 Legearen 3. artikuluan berariaz ezartzen da ahotik hartzeko tabakoa merkaturatzeko debekua, jada ekainaren 9ko 579/2017 Errege Dekretuan jasotakoa. Horrez gain, laugarren xedapen gehigarria aldatu egiten da, Kanarietako Autonomia Erkidegoko araubide berezia argitzeko: araubide horren edukia Kanarietako autonomia-estatutuaren aurreikuspenen eta Estatuaren eskumen esklusiboen araberakoa izango da, baina albora utzi gabe Europar Batasunaren Zuzenbidetik eratorritako araudia gero eta zabalagoa dela tabakoari buruz, eta gure ordenamendu juridikoan indarra duen eskumen-banaketaren araubidearekin uztartu beharrekoa dela.\nNikotina aska dezaketen gailuen eta horiek kargatzeko ontzien mugaz haraindiko urrutiko salmenta debekatzen da hamabigarren xedapen gehigarrian, eta haien publizitate-, sustapen- eta babesletza-araubidea aldatu egiten da hamahirugarren xedapen gehigarrian, Europako Parlamentuaren eta Kontseiluaren 2014ko apirilaren 3ko 2014/40/EB Zuzentarauan ezarritako mugei egokitzeko.\nAldatu egiten da honako debeku eta baldintza hauek ez betetzearen ondoriozko arau- hausteen araubidea: abenduaren 26ko 28/2005 Legean sartutako muga eta debeku berriak batetik, eta erregelamenduz ezarritako betekizun batzuk bestetik, tabako-produktuen, nikotina aska dezaketen gailuen, horiek kargatzeko ontzien eta erretzeko belarrez egindako produktuen fabrikatzaileei, inportatzaileei eta, kasua bada, banatzaileei komunikazioaren eta erregistroaren arloetan ezarritakoak eta produktu horien fabrikazioari, aurkezpenari eta merkaturatzeari buruz ezarritakoak.\nAzkenik, Europako Parlamentuaren eta Kontseiluaren 2014ko apirilaren 3ko 2014/40/ EB Zuzentarauan adierazitakoari jarraituz, aldatu egiten da maiatzaren 4ko 13/1998 Legea (tabakoen merkatuaren antolamenduari eta zerga-araudiari buruzkoa), tabako-produktuak mugaz harainditik eta urrutitik kontsumitzaileei saltzea debekatzeko.\nEuropako Parlamentuaren eta Kontseiluaren 2014ko apirilaren 3ko 2014/40/EB Zuzentarauan ezarritako mugak eta debekuak lege-mailako arau batean arautu behar dira. Bada, horiek gure antolamendu juridikoan sartzeko tresna arauemaileari dagokionez, Espainiako Konstituzioaren 86. artikuluak ezartzen du ezen, aparteko eta presako beharrizana egonez gero, Gobernuak behin-behineko lege-xedapenak eman ahal izango dituela eta horiek lege-dekretuaren itxura hartuko dutela. Kasu honetan, hizpide dugun lege-aldaketa onartzeko bide ematen duen faktorea da, denborazko elementua ez ezik –alegia, aipatutako zuzentarauaren transposizioan metatutako atzerapena, transposiziorako epea 2016ko maiatzaren 20an amaitu baitzen–, kausazko elementua ere; izan ere, Espainiako Erresumaren aurkako arau-hauste prozedura bat abiarazi zuen Europako Batzordeak 2016. urteko irailean, eta, ondorioz, gerta liteke Europar Batasuneko Justizia Auzitegiak berehala zehapena ezartzea eta oroharreko zenbateko bat edo hertsapen-isun bat ordainaraztea, transposizio-neurri nazionalak ez jakinarazteagatik Espainiako Erresumak Batzordearen irizpen arrazoitura egokitzeari uko egin eta gero. Bi faktore horiei, gainera, elementu materiala gehitu behar litzaieke, hots, osasun publikoaren ahalik eta babesik handiena une oro bermatzeko premia larria, zeinak kasu honetan behartu egiten baitu Europar Batasun osoan koherentziaz aplikatzera tabako-produktuei eta nikotina aska dezaketen gailuei eta horiek kargatzeko ontziei buruzko arauak harmonizatzeko neurriak.\nHorrenbestez, Konstituzioaren 86. artikuluan emandako baimena baliatuz, Osasuneko, Gizarte Zerbitzuetako eta Berdintasuneko ministroaren proposamenari jarraikiz, eta Ministro Kontseiluak 2017ko azaroaren 17ko bileran gaia eztabaidatu ondoren, honako hau\nArtikulu bakarra. Abenduaren 26ko 28/2005 Legea (tabakismoaren aurkako osasun- neurriei buruzkoa dena eta tabako-produktuen salmenta, horniketa, kontsumoa eta publizitatea arautzen dituena) aldatzea.\nAldatu egiten da abenduaren 26ko 28/2005 Legea (tabakismoaren aurkako osasun- neurriei buruzkoa dena eta tabako-produktuen salmenta, horniketa, kontsumoa eta publizitatea arautzen dituena), era honetara:\nBat. 2. artikuluko 1. apartatuan, a) eta f) paragrafoak aldatu egiten dira eta g) eta j) bitarteko paragrafo berriak gehitzen dira. Hona:\n«a) Tabako-produktuak: kontsumi daitezkeen produktuak, osorik edo hein batean tabakoz eginak, genetikoki eraldatutako tabakoa izan zein ez.»\n«f) Nikotina aska dezakeen gailua: iragazki baten bidez, nikotina duen baporearen kontsumorako erabil daitekeen produktua edo haren osagaiak, kartutxoak, ontziak eta kartutxorik edo ontzirik gabeko gailuak barne. Nikotina aska dezaketen gailuak erabili eta botatzekoak izan daitezke, edota kargatzeko ontzi baten eta depositu baten bidez berriz kargatu daitezkeenak edota erabilera bakarreko kartutxoen bidez berriz kargatu daitezkeenak.»\n«g) Ahotik erabiltzeko tabakoa: ahotik erabiltzeko produktuak, inhalatzeko edo mastekatzeko produktuak izan ezik, osorik edo hein batean osatuta daudenak tabako-hautsez edo tabako-partikula xehez edo horien arteko edozein konbinazioz; bereziki, dosi bakarreko zorroetan edo zorro porotsuetan aurkezten direnak.\nh)Kargatzeko ontzia: nikotina duen likido batez betetako ontzia, nikotina aska dezaketen gailuak kargatzeko erabil daitekeena.\ni)Merkaturatzea: produktuak, fabrikatzen diren lekua edozein izanda ere, kontsumitzaileen eskura jartzea, ordainketaren bidez edo ordainketarik gabe, are urrutiko salmentaren bidez. Mugaz haraindiko urrutiko salmenten kasuan, produktuak kontsumitzailea dagoen estatu kidean merkaturatuta egon behar du.\nj)Mugaz haraindiko urrutiko salmenta: kontsumitzaileei urrutitik saltzea, baldin eta produktua enkargatzen den unean kontsumitzailea estatu kide batean badago eta txikizkako establezimendua beste estatu kide batean edo hirugarren herrialde batean kokatuta badago. Txikizkako establezimendu bat estatu kide batean kokatuta dagoela ulertuko da:\n1.a. Pertsona fisikoa izanez gero, estatu kide horretan badauka bere merkataritza-jardueraren zentroa.\n2.a. Bestelako kasuetan, estatu kide horretan badauka bere egoitza soziala, administrazio zentrala edo merkataritza-jarduera (sukurtsalak, agentziak edo bestelako establezimenduak barne).»\nBi. Bigarren paragrafoa gehitzen zaio 3. artikuluko 4. apartatuari. Hona:\n«Debekatuta dago, halaber, ahotik erabiltzeko tabakoa merkaturatzea.»\nHiru. 19. artikuluko 3. apartatuari s) eta x) bitarteko paragrafoak eransten zaizkio. Hona hemen haien testua:\n«s) Ahotik erabiltzeko tabakoa merkaturatzea.\nt)Tabako-produktuen, nikotina aska dezaketen gailuen, horiek kargatzeko ontzien eta erretzeko belarrez egindako produktuen fabrikatzaile eta inportatzaileek informazioa emateari buruz erregelamenduz ezartzen diren betekizunak ez betetzea.\nu)Tabako-produktuen, nikotina aska dezaketen gailuen, horiek kargatzeko ontzien eta erretzeko belarrez egindako produktuen fabrikatzaile eta inportatzaileak erregistratzeari buruz erregelamenduz ezartzen diren betekizunak ez betetzea.\nv)Erretzeko belarrez egindako produktuen fabrikatzaile eta inportatzaileek produktu horien aurkezpenari eta merkaturatzeari buruz erregelamenduz ezartzen diren betekizunak ez betetzea.\nw)Tabako-produktuen, nikotina aska dezaketen gailuen eta horiek kargatzeko ontzien fabrikazioari, aurkezpenari, merkaturatzeari, kalitateari eta segurtasunari buruz erregelamenduz ezarritako betekizunak ez betetzea.\nLau. 19. artikuluko 4. apartatuari bigarren paragrafoa gehitzen zaio. Hona hemen testua:\n«Halaber, arau-hauste oso astunak dira nikotina aska dezaketen gailuen eta horiek kargatzeko ontzien publizitatea egitea, haiek sustatzea eta haiek babestea, baimenduta egon ezean.»\nBost. Aldatu egiten da laugarren xedapen gehigarria, eta honela idatzita geratzen da:\n«Laugarren xedapen gehigarria. Kanarietako Autonomia Erkidegoko araubide berezia.\nLege honetan xedatutakoak ez ditu ezertan eragotziko Kanarietako Araubide Ekonomiko eta Fiskalaren berezitasunak, Kanaria uharteetan kokatutako establezimenduetan tabako-produktuek duten askatasun komertzialari dagokionez. Salbuespen horrek, ordea, ez du mugatuko lege honek dakartzan gainerako aginduen aplikazioa; batez ere, 5. artikuluko a), b), c), d), e) eta f) letretan ezarritakoaren aplikazioa eta, betiere, adingabeen babesa helburu duten aginduena.\nAurrekoa gorabehera, Kanarietako Autonomia Erkidegoari dagokio, bere autonomia-estatutuaren arabera, tabakoaren sektorean garapen ekonomikoa eta jarduera ekonomiko orokorraren antolamendua bideratzeko neurriak hartzea, ezertan galarazi gabe Europar Batasunaren Zuzenbideko araudi aplikagarriak ezarritakoa eta Estatuari dagozkion eskumenak.\nKanarietako Autonomia Erkidegoak uharteetako tabako-fabrikatzaile eta -salerosleen gaineko zaintza, kontrol eta ikuskapenerako eskumenei eutsiko die.»\nSei. Beste apartatu bat eransten zaio, bosgarrena, hamabigarren xedapen gehigarriari. Hona testua:\n«Bost. Debekatu egiten da nikotina aska dezaketen gailuen eta horiek kargatzeko ontzien mugaz haraindiko urrutiko salmenta.»\nZazpi. Aldatu egiten da hamahirugarren xedapen gehigarria, eta honela geratzen da idatzita:\n«Hamahirugarren xedapen gehigarria. Nikotina aska dezaketen gailuen eta horiek kargatzeko ontzien publizitatearen, sustapenaren eta babesletzaren mugak.\na)Komunikazio komertzialak egitea informazioaren gizarteko zerbitzuetan, prentsan eta gainerako argitalpen inprimatuetan, zuzenean edo zehar bidez produktu horiek sustatzea bada helburua edo ondorioa. Salbuetsita daude produktuen salerosketan diharduten profesionalei soilik zuzendutako argitalpenak eta hirugarren herrialdeetan inprimatzen eta argitaratzen diren argitalpenak, horien helmuga nagusia Europar Batasuneko merkatua ez denean.\nb)Helburutzat edo zuzeneko nahiz zeharkako ondoriotzat produktu horiek irratian sustatzea duten komunikazio komertzialak egitea.\nc)Irrati-programetarako ekarpen publiko edo pribatuak egitea, nolanahikoak direla ere, helburua edo zuzeneko nahiz zeharkako ondorioa produktu horiek sustatzea bada.\nd)Helburua edo zuzeneko nahiz zeharkako ondorioa produktu horiek sustatzea duen edozein ekitaldi, jarduera edo norbanakoren alde ekarpen publiko edo pribatuak egitea, nolanahikoak direla ere, hainbat estatu kide inplikatzen baditu, edo hainbat estatu kidetan egiten bada, edo beste edozein modutan mugaz haraindiko ondorioak sortzen baditu.\ne)Ikus-entzunezko komunikazio komertzialak, Ikus-entzunezko Komunikazioaren Lege Orokorrak (martxoaren 31ko 7/2010 Legea) 2.24 artikuluan definitzen dituen moduan.»\nIndargabeturik geratzen dira errege lege-dekretu honetan xedatutakoaren aurka doazen edo bertan jasotakoarekin bateraezinak diren edo kontraesanean dauden maila bereko edo beheragoko xedapen guztiak.\nAzken xedapenetatik lehenengoa. Maiatzaren 4ko 13/1998 Legea (tabakoaren merkatua eta zerga-araudia antolatzeari buruzkoa) aldatzea.\nMaiatzaren 4ko 13/1998 Legean (tabakoaren merkatua eta zerga-araudia antolatzeari buruzkoa), aldatu egiten da 4. artikuluko bederatzigarren apartatua, eta honela idatzita geratzen da:\n«Bederatzi. Debekaturik dago tabako-produktuak saltzea eta besteak haietaz hornitzea, zuzeneko salmenta pertsonalaren edo saltzeko makinen bidez izan ezik; eta makina horiek abenduaren 26ko 28/2005 Legeak (tabakismoaren aurkako osasun-neurriei buruzkoa dena eta tabako-produktuen salmenta, horniketa, kontsumoa eta publizitatea arautzen dituena) 4. artikuluan adierazitako baldintzak bete behar dituzte.\nAzken xedapenetatik bigarrena. Europar Batasunaren Zuzenbidea txertatzea.\nErrege lege-dekretu honen bidez Espainiako zuzenbidean txertatzen da, zati batean, Europako Parlamentuaren eta Kontseiluaren 2014ko apirilaren 3ko 2014/40/EB Zuzentaraua, tabako-produktuak eta haiekin lotutako produktuak fabrikatu, aurkeztu eta merkaturatzeari buruz estatu kideek dituzten lege-, erregelamendu- eta administrazio- xedapenak elkarri hurbiltzen dizkiona eta 2001/37/EE Zuzentaraua indargabetzen duena.\nMadrilen, 2017ko azaroaren 17an.


Rappelz izen-ematea. Play Rappelz Online Free\nOnline jokoa: Rappelz\nAlternative izenak: , joko rappelz rappelz rappelz online, rappelz online\nRappelz - free apartekoa eta primerako abenturak hartu nahi duten guztia batzen duen jokoa da. Joko honetan, guztiek, bere garaiko heroi bat haragia, Mage bat edo gerlari bat bihur daiteke. Rappelz dinamiko bat, beti zerbait berri eta desberdina da eboluzionatzen jokoa. , Munstroak gehiago (ehun munstroak bat baino gehiago bestiario), hamar mota baino gehiago tame maskotak, srazhatsya izango duzu, eta hainbat zeregin interesgarri bat egiteko. Gauza interesgarri borroka gehiago egin ahal izango da beste pertsonaia batzuen egiteko eta balio handiko sariak lortu. JolastekoRappelz\nBideoak eta screenshots Partida Rappelz


Atom Rhumba: Beti lehertzear gaude" — Gaztezulo\nAtom Rhumba: Beti lehertzear gaude"\nAtom Rhumba: Beti lehertzear gaude" https://www.gaztezulo.eus/albisteak/atom-rhumba-beti-lehertzear-gaudequot https://www.gaztezulo.eus/albisteak/atom-rhumba-beti-lehertzear-gaudequot/@@download/image/77p59atomrhunba_1363897986.jpg\nTestua: Julen Azpitate. Argazkiak: Galder Izagirre\nSei diskoren ondoren, Atom Rhumba bere onenera iritsi da; batez ere Amateur Universes (Oihuka) azken lanari esker. Dudarik gabe, Europako rock and roll banda interesgarrienetarikoa da gaur egun. Atom Rhumbaren arrakastaren arrazoi nagusietako bat kontzertu asko eskaintzea dela dio Rober! taldeko abeslari, gitarra jotzaile eta idazle nagusiak.\nAmateur Universes azken diskoak egina du bide apur bat. Nolako balorazioa egin duzue orain artekoaz?\nDenok bat gatoz gure lanik onena dela esaterakoan. Badakit erantzun horrek nazka ematen duela, baina zintzoa da, ziur egon zaitezte, eta egia esan, oso zaila da seiok zerbaitean ados egotea.\nKontzertu ugari eman duzue disko horretako kantak aurkezteko. Nola funtzionatzen dute zuzenean?\nOso ondo; zuzenean jotzeko aproposak dira, trostariak, eta groove asko daukate. Ikaragarri ondo funtzionatzen dute; agian, berehalakoagoak dira.\nHorrenbeste urte pasatu eta gero, ez duzu, zuzenekoetan, hasierako bat-batekotasunaren eta amateurismoaren falta nabaritzen?\nBadakit zer esan nahi duzun. Rock and roll askea, kaotikoa... gustuko dut, eta horretatik zer edo zer galdu dugu. Kide berriak beste tradizio batzuetatik datoz, eta ez da erraza espiritu horren parte-hartzaile bilakatzea. Gainera, kasik ez dugu entseatzen, eta zaila da, beraz, erokeria berriak probatzea. Dena dela, kide berriek sendotasuna eta eskarmentua ekarri dute. Eta hasierako urteetan gauzaezinak ziren ideiak proposatzeko aukera daukat nik gaur egun.\nKontzerturik onenak ematen ari garela uste dut, eta zuzenean inoiz baino erosoago sentitzen ari naiz; badakit haiekin fida naitekeela. Dena aztertuta, balantza oraingo taldearen aldekoa da erabat.\nKaki Arkarazok, bai estudioan bai kontzertuetan, teknikari jarduteak badu zerikusirik emaitzan?\nKaki oinarrizkoa izan da azken diskoetako ideiak bide onetik eramateko. Harekin lanean oso eroso sentitu naiz, sintonia handia izan dugu. Zoritxarrez, orain ez da kontzertuetako ohiko teknikaria, lantzean behin baino ez baita etortzen. Ulergarria da: oso lanpetuta dabil estudioan,eta gu astebururo jotzen ari gara.\nKaki bandako kidea dela esan daiteke?\nEz nuke horrenbeste esango, baina funtsezkoa da. Asko maite dut.\nAldaketa ugari izan da Atom Rhumban. Zure ustez, oraingoa talderik egonkorrena da?\nEz dut uste egonkor adjektiboa banda hau definitzeko egokia denik. Izan ere, dena lehertzear dagoela ematen du beti; beti egoten da norbait haserre, soinu probetan lotsa ematen dugu\nGogoan dut The Drones bandako abeslariak elkarrizketa batean esandakoa: furgonetako haserrealdiek adierazten dute talde batek zenbat kontzertu eskaintzen dituen. Hori egia bada, James Brown zenak utzitako postua bete dugu; Hardest workmen in show business (ikuskizunaren negozioko gizon langileenak) postua, alegia.\nZaila izan behar du seikote bat koordinatzeak, jakinda ez zaretela banda erabat profesionala, eta zuetariko asko beste egitasmo batzuetan ere ibiltzen zaretela. Esaterako, Iñigo piano jotzaileak Royal Canal proiektua du.\nIa denok proiektu paraleloak dauzkagu. Joe milioika istoriotan dabil; gaur egun, lau musika taldetan eta bi antzerki taldetan jotzen duela uste dut. Natxo Txuma Murugarrenekin eta antzeko musikariekin ibiltzen da, eta prest dago beste edozertan sartzeko. Alvaro, berdin. Eta neu ere urtero saiatzen naiz Atom Rhumbatik kanpora zer edo zer egiten. Honelako talde bat aurrera eramateak, beraz, musikaz haratagoko lan handia eskatzen du; kudeaketaren eta koordinazioaren arloan, gehienbat. Asko kostatzen zaigu elkartzea, kontzertuetan ez bada, eta entseguak, adibidez, hiru hilean behin egiten ditugu.\nBeti esan izan duzu Atom Rhumba zeure egitasmoa dela. Zein ekarpen egiten dute gainerako kideek?\nKantak neuk idazten ditut, eta neuk hartzen ditut azken erabakiak. Hala ere, denek esku hartzen dutela pentsatu nahi dut; haiek hor izanda, beste emaitza bat dugula alegia. Alvaro moldakorra da; Natxok balaztarena egiten du, beharrezkoa izaten baita, batzuetan, nire ideia eroenak gelditzeko; Jabik bere praka arrosak eta bere nortasun ezegonkorra jartzen ditu; Joe bandako musikaririk onena da ezbairik gabe, eta Iñigok nire izaerarekin bat datorren ibilbidea eta ikuspegia jartzen du mahaigainean.\nTaldeko konpositore nagusia zaren heinean, zer moduz zabiltza gaur egun?\nAbestiak sortzeko hamaika ideia dauzkat; errepika, estrofa edo lerro erritmikoak izan daitezkeen zatiak... Beti ibiltzen naiz kanta berrietan pentsatzen, beti izaten dut ideiaren bat buruan: adi egon behar da. Datorren urteari begira, geldialdia egin nahi nuke: azken kontzertua Bilboko Kafe Antzokian emango dugu, abenduaren 29an, zuzeneko horretarako propio eginiko talde berezi batekin. Atsedena eta gogoeta egiteko beta behar dugula uste dut, eta aurretik esan dizkizudan zirriborroak zehazteko aprobetxatuko dut tartea.\nAtom Rhumba desegiteko eta beste proiektu bati heltzeko gogoa izan duzu inoiz?\nBai. Lehen esan dizut talde hau gidatzea lan gogorra dela. Jada ez naiz haur mokoa, eta ardura berriak ere sortu dira: eguneroko lana, familia... Egunak minutuz-minutu programatzen ditut. Eta egia esan, batzuetan, zerbait arinagoa martxan jartzeko gogoa izaten dut.\nLehen esana duzu: zu ere batetik bestera zabiltza. Joan den urteko abenduan, Damo Suzukirekin agertu zinen Bilboko Guggenheim Museoan; izan ere, hainbat musikariren laguntzarekin egindako proiektu hura zeuk koordinatu zenuen. Eta oraintsu, Velvet Underground bandaren omenezko disko batean esku hartuko duzu.\nBeti ibiltzen naiz ideia berriak planteatzen, eta prest egoten naiz beti beste jende batekin egitasmoak abiatzeko; zirraragarria da, eta ikasteko primerako aitzakia. Zoritxarrez, denbora falta izaten dut dena egiteko.\nAustraliako bandek eragin handia izan dute zuregan: Scientists, The Beasts of Bourbon.... Baita 50eko hamarkadako rock and rollak ere: The Cramps banda... Gallon Drunk Ingalaterrako rock bandak ere eragina izan omen du Atom Rhumban, ezta? Oro har, rock undergrouda gogoko duzula dirudi.\nTira, garai guztietako nire talde kutuna The Beatles da. Eta James Brown, Rolling Stones, Dr John edota bluesaren eraginak nabarmenak dira. Eragin guztiak ez dira horren lur azpikoak\nAtom Rhumbaren publikoa asko zabaldu omen da. Zergatik?\nNire ustez, horrenbeste kontzertu egitea funtsezko faktorea da. Pixkanaka-pixkanaka jende gehiagorengana iristea lortu dugu; burugogorkeria eta seta kontua da, ez dago trukurik. Izan ere, hedabideen babesa ez dago, ez bada espezializatutako prentsarena.\nZuen kasua 90eko hamarkadako Los Bichos bandarekin aldera daiteke: rock and roll undegrounda jotzen duzue, ingelesez kantatu ohi duzue, baina hala ere, Oihukarekin grabatzen duzue. Hau da, historikoki, Rock Radical Vasco etiketan sartutako taldeekin, euskaraz egindako musikarekin\nlan egindako diskoetxe batekin.\nEgia da Los Bichosek eta guk ez dugula oso ondo bat egiten Oihukaren katalogoa osatzen duten gainerako taldeekin. Dena dela, gauza bera gertatuko litzaiguke bioi inguru honetako zigiluen %90arekin. Bestalde, bitxia da; Los Bichos taldeak guk baino askoz disko gehiago saltzen zuen, baina haiek eskainitako kontzertuko guk 20 egiten ditugu.\nAmaitzeko, nola aldatu da Euskal Herriko musikagintza azken boladan?\nZaila da galdera horri erantzutea. Nire ustez, gaur egun aurreko hamarkadetan baino proposamen konplexuagoak eta interesgarriagoak dituzten banda eta artistak daude; batez ere, euskaraz egindako musikaren esparruan, estilo sorta nabarmen zabaldu baita. Bestalde, disko salmenten beherakadak ere eragina izan du Euskal Herrian; zigilu asko egokitu beharrean daude, eta etorkizunari buruz zalantza handiak dituzte. Oso tristea da, adibidez, Metak zigilua desagertu izana. Beste batzuek haien kabuz argitaratzeari ekin diote; Bidehuts zigiluak, esaterako. Ziur naiz Bidehuts funtsezko erreferentzia bilakatuko dela Euskal Herriko panoraman. Autoprodukzioaren aukera horrek nagia eragiten didala esan behar dut, hala ere. Finean, inor ez da honetan sartu aberasteko asmoz, ezta?


Zergatik ez dugu nahi apustu etxerik Azpeitian? • ZUZEU\nZergatik ez dugu nahi apustu etxerik Azpeitian?\nZergatik ez dugu nahi apustu etxerik Azpeitian? –\nElkar-ekin elkarteak Uztarrian plazaratua.\nAzpeitian irekitzekoak diren apustu etxearen aurkako kanpainatxoa egin genuen uztailean zehar, eta gaiak eman du zeresana herrian. Eztabaidatu egin da, eta ez da gutxi. Badakigu gure ekimenak iritzi ezberdinak sortu dituela. Herritar asko hurbildu zaizkigu babesa ematera, eta apustu etxearen aurrean egin genuen elkarretaratzean ehun lagunetik gora bildu ginen. Badira gaiak zalantzak sortu dizkiotenak. Baita gure ekimena kritikatu dutenak ere, kontrako jarrera azalduz eta ekimenak dituen kontraesanak seinalatuz. Iritzi, galdera, zalantza eta kritika guztiak dira ongi etorriak, aldeko zein aurkako argudioak gaian sakontzeko baliagarri zaizkigulako. Horretan saiatuko gara ondorengo lerroetan.\nHamar urte igaro dira Reta etxeak Bilbon lehen lokala ireki zuenetik. Geroztik estatu osoan beste 56 lokal ireki ditu enpresa honek, eta lokal hauez gain taberna eta jatetxe ezberdinetan 2500 terminal (apustuak egiteko makinak) ditu ezarriak. Aurrez herriko saskibaloi taldeak taberna bezala kudeatzen zuen lokala erosi eta enpresa bera arduratuko da gurean ere antzeko lokal bat zabaltzen. Apustuen merkatuan esperientzia zabala duten enpresari handiez hitz egiten ari gara beraz.\n“Krisi ekonomikoa” deitu izan zaionaz geroztik asko hazi den merkatuetako bat da apustuena espainiar estatuan. Eusko Jaurlaritzaren arabera Eusko Autonomia Erkidegoan 340 milioi euro gastatu ziren apustuetan 2017. urtean, 2016an baino %10 gehiago eta eta 2012an baino %113 gehiago. Enpresa hauek 46 milioi euroko irabaziak izan zituzten, 2016an baino %13 gehiago eta 2012an baino %80 gehiago. Zazpi urtean biderkatu egin dira Eusko Autonomia Erkidegoan egindako apustu kopuruak, 2017. urtean 36 milioi izan zirelarik. Datuak ematen jarrai genezake, baino egun inork gutxik uka dezake apustuen merkatuak izandako gorakada eta hauen atzean dauden enpresa handiak lortzen ari diren irabazien tamaina. Apustua ez dela errenta dio esaerak, baina gutxi batzuk errenta handiak pilatzen ari dira azkenaldian.\nBankinter bankuak adibidez honelako gomendioak egiten ditu bere webgunean apustuen merkatuari dagokionez: “Kirol apustuak merkatu seguruak dira inbertsioak egiteko orduan. Legeak onak dira eta irabaziak izatea oso posible da, denbora gutxian irabaziak hauek bikoizteko aukerarekin”.\nIrabazi handien itzalean daude apustuetan dirua galtzen dutenak, enpresa hauek hainbeste diru irabazi izanak jendeak beste hainbeste galdu dituela esan nahi baitu. Prekarietatea eguneroko ogia den honetan, asko dira diru gehigarri baten bila apustuetara jotzen duten herritarrak. Ez da kasualitatea apustu etxeak langile auzoetan kokatu izana. Ludopatiaren aurkako elkarteetatik askotan eskatu da gaiarekiko kolektibo sentikorrenak (ekonomikoki, adinagatik…) izan daitezkeen auzoetan antzeko lokalen irekierak erregulatzeko, baina ez. Apustuen merkatuak haziz doazen neurri berean hazten ari dira honek dakartzan ondorio kaltegarriak.\n“Askatasun pertsonala” edo “bakoitza libre da nahi duena egiteko” bezalako argumentuak ohikoak dira antzeko eztabaidetan. Baina egun herritarrak apustuetara erakartzeko ondo diseinaturiko marketin estrategiak garatzen ari dira enpresa boteretsu hauek. Publizitatean sekulako inbertsioak egiten dituzte, bereziki futbolaren mundua erabiltzen ari direlarik herritarroi apustuekin dirua irabazteko lilura zainetaraino sartzeko. Iragarkien bidez jende askorentzat erreferente diren kirolariak ari zaizkigu apustuak egitera gonbidatzen. Espainiar estatuko gizonezkoen liga nagusian jokatzen duten talde guztiak (Errealak salbu) apustu etxeen publizitatea egiten ari dira. Telebistan ematen diren futbol partiduen bueltako iragarkien %20 apustu etxeenak. Munduan gehien jarraitzen den kirola aukera ezin hobea izaten ari da apustu etxeentzat jendea askorengan eragiteko.\nEuskal Herrian tradizio handia du apustuak, baina apustuak beti egin izanak ez ditu bere horretan onak egiten. Apustuak egiteko modu guztiak ez dira berdinak. Enpresa handiak sartu dira mundu honetan, zeinak beti aterako diren irabazten. Abiadura da egungo apustu moduaren ezaugarri nagusietako bat: Apustu bat amaitu orduko egin dezakegu bestea, eta kasu askotan apustu bat galtzean berehala berreskuratu nahiko dugu galdutako dirua, amaierarik ez duen zurrunbilo batean sartuz. Irabaztean ere antzekoa, bat irabazi badugu zergatik ez dugu irabaziko hurrengoa? Mendekotasuna sortzen duten teknikak darabiltzate apustu etxeak, “joko arduratsua” sustatzen dutela esanez dabiltzan bitartean. Baina noiz erreparatu diote kapitalistek beraiek sortzen duten miseriari? Noiz axola izan zaie jendearen osasuna? Noiz kezkatu dira jendearen bizitzaz?\nJakitun gara eztabaidak honek ertz asko dituela, konplexua dela eta kontraesan asko sor ditzakeela bere baitan. Jakitun gara gure herrian badaudela bestelako arazoak, gaiarekin lotura izan dezaketenak, alkoholarena kasu.\nHerrian apustu etxe bat irekiko dute berehala, eta herritarren artean gai hau lantzeari ekin diogu, aurrez esan bezala urte gutxian sekulako gorakada izaten ari den fenomeno berri batean aurrean gaudela sentitu dugulako, eta honek izan ditzakeen ondorioek kezkatzen gaituztelako. Ez ditugu herrian dauden arazo guztiak lantzen, baina batzuk lantzera iristen gara, eta lasai gaude egiten dugunarekin.\nApustuen gaia lantzea eta beste batzuk albora uztea egotzi digutenak libre dira herrian landu gabe gelditzen diren bestelako arazoei eusteko. Gure neurrian bidelagun izango gaituzte.\nKontraesanekin bizi gara, dugun gizartea dugu, eta gizarte horren parte gara. Antolatzen dugun ekimen bakoitzak sortzen dizkigun kontraesanengatik balitz ez genuke ezer egingo ziurrenik. Baina gure kontraesan guztiekin kezkatzen gaituzten arazoak lantzea erabaki genuen duela bost urte, Elkar-ekin sortu genuenean. Eta horretan jarraitzea da gure asmoa, besteak beste apustu etxearen aurkako ekimenak bultzatuz.\nZergatik ez dugu nahi apustu etxerik Zergatik ez dugu nahi apustu etxerik Zergatik ez dugu nahi apustu etxerik\napustu etxeak, apustua, azpeitia, jokoa\nZinemaldian euskaraz mintzoko diren filmak


Autogobernua kendu nahi die Kievek Luhansk eta Donetski | Mundua | Berria\nAutogobernua kendu nahi die Kievek Luhansk eta Donetski\nHiru urteko autonomia ahalbidetzen duen legea bertan behera utzi nahi du dekretu bidez Petro Poroxenko Ukrainako presidenteak\nKontraesan agerikoa gordetzen dute Petro Poroxenkoren azken ekinbideak eta haren azalpenak. Ekialdeko eremu errusiazaleak «egonkortzeko», haien autogobernua kentzea proposatu du Ukrainako presidenteak, berez muturreko egoera dena are gehiago tenkatuko litzatekeela bistakoa den arren. Parlamentua osatu gabe dago oraindik, baina hauteskundeetako irabazleak garbi utzi du Luhanskek eta Donetskek aldarrikatutako autogobernua bertan behera utzi behar dela, eta horretarako, «urgentziazko» dekretua sinatu du, hiru urtean ekialdeko hiriei autonomia segurtatzen zien legea bazterrean uzteko.\nBeraz, gehiengoa bermatzeko koalizio bat osatu zain, egintzat jotzen dute denek Poroxenkok autogobernua kendu egingo diela errusiarzaleei. Albiste horrek are gehiago hauspotu zuen atzo Brisbanen (Australia) G20koen bilkuraren barruan Ukrainak hartu duen eztabaidaren indarra. Vladimir Putin Errusiako presidenteak Angela Merkel eta Jean-Claude Juncker Alemania eta EBko buruak izan zituen aurrez aurre, eta haiei Moskuren jarrera azaldu zien. Kazetariei ere bai: «Mendebaldeko potentziek gure bankuak hondoratu nahi dituztela? Orduan Ukraina hondoratuko dute». Putinek garbi utzi nahi du Moskuk 25.000 milioi dolar utzi dizkiola Ukrainari, eta zigorren bidea arantzaz beteriko bidea dela.\nPoroxenkoren azken mugimenduak nabarmen aldentzen du auziaren irtenbide baketsua, baina erraza da ulertzen azaroaren 2an Donetsken eta Luhansken egindako hauteskundeekin lotuta dagoela. Euren parlamentuak osatzeko bozkatu zuten ekialdeko errusiazaleek, Kievekin negoziatuko zutenak hautatu zituzten, alegia, eta horrek ezerezean utzi zuen Kieven autonomiarako proposamena.